text:
मैथिली पर पैसा आ जातिक दम्भ?
पैसाक दम्भ या जातिक दम्भ यदि मैथिली केँ आकर्षित करितय त इतिहास ओ नहि रहितय जे अछि। पुछू केना? रावण द्वारा मैथिली (सीता) केर अपहरण कयल गेल छल। रावण जातियो मे श्रेष्ठ आ सम्पदा मे सेहो श्रेष्ठतम् छल, स्वयं अपन भाइ कुबेर आ ओकर सारा सम्पदा हथिया लेने रहय। ओकरा बड इच्छा छलैक जे जानकी एको बेर ओकरा दिश ताकियो टा दीतथि, ओकर ई अभिलाषा ओकरा मनहि मे चलि गेलैक। मारल गेल। बाद मे विलाप कय-कय केँ पश्चाताप कय रहल छल।
मैथिली भाषा – मधुरतम् भाषा आ जानकीक दोसर नाम साक्षात् जानकीक पर्याय रूप सेहो थिक। एकर वास्तविक मर्म केँ हम एहि ढंग सँ आत्मसात करैत छी। यथार्थतः एहि भाषाक बजनिहार मानवक मानव सभ्यता लेल कयल गेल योगदान केर जे विरासत देखैत छी त ई स्पष्ट भऽ जाइत अछि जे संस्कृत यदि देवभाषा थिक आ मैथिली मानुसी भाषा – त ई निश्चित पराम्बा जानकी केर जानकीतत्त्व सँ ओतप्रोत अछि। एकटा आर ठोस आधार जे मैथिली केर सेवा लेल स्वस्फूर्त लोक सोझाँ अबैत अछि, एहि लेल कथमपि केकरो चेला बनाकय या स्वयंसेवक के गुर सिखाकय काज करबा सकल वा सकत से बात आइ धरि हम नहि देखलियैक…. १० हजार मे १ कार्यकर्ता मैथिलीक बनैत अछि आर से ‘जानकीतत्त्व’ सँ प्रेरणा पाबिकय मात्र बनैत देखलियैक। कतबो कियो मैथिली केँ कोनो उच्च जाति या वर्गक भाषा कहि दियए – ई वास्तव मे जन-गण-मन केर भाषा थिक।
स्पष्ट छैक जे कथित उच्चवर्ग या उच्च जाति मे घोर सन्देह व्याप्त छैक – मैथिली बजला सँ कहीं लोक छोट नहि बुझि जाय… मखैर-मखैर कय ई वर्ग-जाति-समुदाय अपनहि बाल-बच्चा सँ आन भाषा मे बाजि रहल अछि। ओकर उच्चता आइ निम्नताक पराकाष्ठा नांघि रहल छैक। ओकरा ईहो सुधि नहि छैक जे भाषा बिसरला पर साहित्य, संस्कार, संस्कृति, सभ्यता आ स्वाधीनता – पाँचो मूल तत्त्व बिसराइत छैक आर यैह सब पहिचानविहीन समाज केँ आन भाषा-वेश केर उपनिवेश बनिकय ‘दोसर दर्जा’ के नागरिक बनिकय जीवन गुदस्त करय पड़ैत छैक। आइ बिहार आ मधेशक उदाहरण सँ बेसी प्रत्यक्ष दोसर केकर कहू! जड़िक बात एहि दुनू पहिचानक लोक संग केना चरितार्थ भऽ रहल अछि से स्वतः बुझय योग्य, चिन्तन-मनन योग्य विषय छी।
दुनियाक सर्वोच्च गूढ ज्ञान गीता मे भगवान् कृष्ण केर ई वाक्यांश एतय मोन पड़ैत अछि –
बुद्धिर्ज्ञानमसम्मोहः क्षमा सत्यं दमः शमः । सुखं दुःखं भवोऽभावो भयं चाभयमेव च ॥ (४) अहिंसा समता तुष्टिस्तपो दानं यशोऽयशः । भवन्ति भावा भूतानां मत्त एव पृथग्विधाः ॥ (५)
संशय केँ मेटबयवला बुद्धि, मोह सँ मुक्ति दियाबयवला ज्ञान, क्षमा केर भाव, सत्य केर आचरण, इंद्रिय केर नियन्त्रण, मन केर स्थिरता, सुख-दुःख केर अनुभूति, जन्म-मृत्यु केर कारण, भय-अभय केर चिन्ता, अहिंसा केर भाव, समानता केर भाव, संतुष्ट होयबाक स्वभाव, तपस्या केर शक्ति, दानशीलता केर भाव और यश-अपयश केर प्राप्ति मे जे कोनो कारण होइत छैक से सब मनुष्य केँ अनेकों प्रकार केर भाव हमरहि टा सँ उत्पन्न होइत छैक। (४-५)
हे प्रभु! अहाँ मिथिलावासी मे सही ज्ञान आ सही मार्गदर्शन करू, बस एतबा प्रार्थना!!
हरिः हरः!!


c: text/html

text:
वंदना चौधरी।
हे कृष्ण, हे माधव,कतैय सुतल छि अहाँ।देखु ई संसार में केहेन घोर पाप भ रहल ।
की अहाँ वैह कृष्ण थिकों जे,द्रोपदी के एक पुकार सुनी दौड़ल छेलौं द्वारिका स।
की अहाँ वैह कृष्ण थिकों जे देवकी के विनय सुनी अवतार लेलौं कारागृह में।
की अहाँ वैह कृष्ण थिकों जे धर्म के रक्षा हेतु चला देलौं अपन सुदर्शन चक्र के।
हम कोना मैन ली जे अहाँ वैह कृष्ण थिकों।
एक अबोध कन्या के जखन एकटा नर पिशाच अपन वासना के शिकार बनेलक,
त की अहाँक ओकर करुण पुकार विचलित नै केलक।
जखन एकटा द्रौपदी के वस्त्र एकटा दुःशासन फेर तार तार केलक,त अहाँक मोन विदीर्ण नहीं भेल।
की अहाँ सुनियो क गबदी मारने छि,
जे अहू स घोर पाप हेतै तखन हम जायब,
और अपना आप के एक बेर फेर स भगवान कहायब।
जौ नहीं त एक बेर फेर चला दियौ अपन सुदर्शन,
और संहार करू ओहि नरपिशाच सब के।
आ बांसुरी बजा क शांतिदूत बनि आनंदित करू अहि विकल धरा के,
जेकरा कोरा में एखनो असुरक्षित अइछ कतेको जानकी ,वैदेही,मिथिला,और सीता।
वंदना चौधरी द्वारा रचित ई रचना अहाँ सब के नीक और बेजय जे लागे ओ महत्वपूर्ण नहीं छै, आवश्यकता छै एहेन निंदनीय अपराध पर कोना अंकुश लगतै तेकर।
अहि गंभीर समस्या पर हर एक के विचार करनाय जरूरी छै।

robotstxt: allowed

filter: keep


text:
स्वाध्याय आलेख
– अखिलेश कुमार मिश्र
रामायण के सार – अद्भुत रहस्य
एक राति के बात अछि। माता कौशल्याक नींद अचानक खुजि गेल। हुनका अप्पन छत पर केकरो चलs के पदचाप सुनाई देलक। पता केलैथि तs पता चलल जे ओ शत्रुघ्नजीक अर्धांगिनी श्रुतिकीर्ति जी छैथि। हुनका माँ कौशल्या नीचा बजेलैथि। श्रुतिकीर्ति जी, सभ सँ छोटकी पुतौहु मतलब शत्रुघ्न कें पत्नी, ओ एलैथि आ माँ के प्रणाम कs कs ठाढ़ भ s गेलीह। माँ पुछलैथि जे, श्रुति अहाँ अतेक राति कs एसगरे छत पर की कs रहल छी। बेटी, अहाँ कें नींद नै आबि रहल अछि की? शत्रुघ्न कतय छैथि? ई पुछैत देरी श्रुतिकीर्ति के आँखि नोर सँ भरि गेलैन्ह। माँ कें छाती सँ लिपटि हुनकर कोरा में सिमटि खूब जोर सँ कानs लागलीह। कानिते कानिते कहलैथि शत्रुघ्न के देखला तs हुनका तेरह वर्ष भs गेलैन्ह।
ओह्ह! ई सुनि माँ कौशल्याक हृदय काँपि उठल। मोन छटपटैय लागल। तुरन्त आवाज दs कs सेवक सभ के कहल गेल जे पालकी लs कs आबs लेल। शत्रुघ्न जी के खोज करय लेल माँ कौशल्या मध्यरात्रिये मे चलि पड़ली। मुदा आश्चर्य भेली ई जानि कs जे शत्रुघ्नजी कतय भेटला, अयोध्याजी के जाहि दरवाजा के बाहर भरत जी नंदीग्राम में तपस्वी भs कs रहैत छलाह, वैह दरवाजा के भीतर एक पत्थर के शिला पर, अप्पन बाँहि के तकिया बनेने सुतल भेटला। माँ शत्रुघ्नजीक सिरहाने में बैसि हुनकर माथ पर हाथ फेरलैथि तs शत्रुघ्नजीक नींद टुटि गेलैन्ह। हड़बड़ा कय उठला तs माँ के देखलैथ। प्रणाम केलाह आ बाजलाह जे माँ अहाँ एतेक राति में एतय आबय के कष्ट कियै केलौं। हमरा बजा लेने रहितौं तs हम आबि जाइतौं। माँ पुछलैथि अहाँ एतय कियै छी? शत्रुघ्न जी कानय लागलाह। कहलैथि, माँ! राम भैया वन गेलाह पिताजीक आज्ञा सँ। संगहि लक्ष्मण भैया सेहो हुनके सँग गेलाह। भैया भरत नंदीग्राम में तपस्वी बनल छैथि। तs कि ई महल, राजसी ठाठबाट भगवान हमरा लेल बनेने छैथि की? माँ निरुत्तर रहि गेलीह।
देखु केहेन अछि रामकथा… एहि मे कतहु भोग नहि, खाली त्यागहि त्याग अछि। एतय तs बुझू त्यागहि केर प्रतियोगिता भs रहल अछि आ एहि में सभ प्रथमे अछि, कियो द्वितीय नहि। चारू भाइ केर प्रेम आ एक दोसर के प्रति त्याग अद्भुत-अभिनव आ अलौकिक अछि।
रामायण जीवन जीवय के लेल सभ सँ उत्तम शिक्षा दैत अछि जहन भगवान राम केँ 14 वर्षक वनवास भेल तs हुनकर पत्नी माँ सीता सहर्ष हुनका संग वनवास कs लेलीह। बचपन सँ रामजीक परछाई लक्ष्मणजी भला पाछाँ रहयबला कहाँ! ओहो राम भैया संग वन जाय लेल माता सुमित्रा सँ आज्ञा प्राप्त कs लेलैथि। लेकिन जहन ओ उर्मिलाजी सँ विदा लय लेल हुनकर कक्ष केर तरफ जा रहल छलाह त सोचि रहल छलाह जे माँ तs आज्ञा दय देलैथ मुदा उर्मिला केँ केना बुझा सकब। हुनका सँ की कहब। यैह सब सोच-विचार करैत लक्ष्मणजी उर्मिलाजीक कक्ष दिश जा रहल छलाह। कक्ष सँ पहिले देखैत छैथि जे उर्मिला जी आरतीक थार लs कs ठाढ़ छैथि। ओ लक्ष्मणजी सँ कहलैथि “अहाँ हम्मर चिन्ता छोड़ू, प्रभु के सेवा में वन जाउ। हम अहाँ केँ रोकब नहि। हमरा कारण अहाँ केँ प्रभुक सेवा में कुनो दिक्कत नहि हुअय तैँ हम अहाँ संग सेहो जाय के जिद्द नहि करब।” लक्ष्मणजीक जे कहय में संकोच भऽ रहल छलैन्ह, से हुनका कहय सँ पहिनहि उर्मिला जी हुनका संकोच सँ बाहर कय देलखिन्ह। वास्तव में पत्नीक धर्म तs यैह अछि जे अगर पति संकोच में पड़थि त हुनकर मनक बात जानि हुनका समय पर संकोच सँ बाहर कs देथि।लक्ष्मणजी चौदह वर्ष लेल वन चलि गेलाह आ महल में उर्मिला एक तपस्विनी जेकाँ कठोर तप करय लगलीह। ओम्हर लक्ष्मणजी भैया-भौजी केर सेवा में दिन राति तत्पर सेहो बिना कखनो सुतने। तs एम्हर उर्मिला जी अप्पन कक्ष केर द्वार नहि बन्द कयलथि कखनहुँ। दिन-राति दीया जे जरेने रहैथि ओकरा मिझाय नै देलखिन्ह।
मेघनाद सँ लक्ष्मणजी युद्धरत भेलाह। शक्तिबाण हुनका लागि गेल। लक्ष्मणजी मूर्छित छैथि। बजरंगबली संजीवनी सँग पहाड़ लs कs अयोध्या कें ऊपर उड़ि रहल छलाह। भरत जी हुनका राक्षस बुझि बिना नोंकबला बाण मारि नीचा खसा देलाह। तहन हनुमानजी भरत जी केँ युद्धक सभ वृत्तान्त सुना रहल छथिन्ह। सुनितहि माँ कौशल्या कहैत छैथि जे राम केँ कहि देबैन्ह जे बिना लक्ष्मण केँ सँग लेने ओ अयोध्या नहि लौटथि। ओतय माँ सुमित्रा कहैत छथिन्ह जे हम्मर दोसर पुत्र शत्रुघ्न एखन जिन्दे अछि, हम हिनको भेज दैत छी। हम्मर पुत्र सभक जन्म तs रामहि केर सेवा लेल भेल अछि। माँ सभक एहि तरहक बात सुनि हनुमानजीक आँखि सँ अश्रुधारा बहि गेलैन्ह। तक्कर बाद हनुमानजीक नजरि जखन उर्मिला जी पर पड़लैन्ह तs घोर आश्चर्य भेलैन्ह। ओ देखैत छैथि जे उर्मिला जी बिल्कुल शांतचित्त प्रसन्नमुद्रा में ठाढ़ छैथि। कि हिनका अप्पन पतिक प्राणक कुनो चिंता नहिं? हनुमानजी केँ नहि रहल गेलैन्ह, ओ उर्मिला जी सँ पुछि लेलैथि “देवि! अहाँक प्रसन्नताक कारण की अछि। अहाँक पतिक प्राण त संकट में अछि। सूर्योदय होइते हुनकर प्राण नहि रहतैन्ह।”
उर्मिलाजीक उत्तर सुनि तीनों लोकक प्राणी हुनकर वन्दना कएने बिना रहि सकैत अछि। उर्मिला जी कहलैथि “हम्मर पतिक प्राण संकट में नै अछि, एहेन भैये नै सकैत अछि। रहलै बात सूर्योदय होइ के तs अहूँ किछु दिन अयोध्या में रहि लियऽ। जा धरि अहाँ ओतय वापस नै जायब ता धरि सूर्योदय हेबे नै करत। अहीं कहलौं न जे हुनकर शीश श्रीराम केर कोरा में छैन्ह। अरे जिनकर शीश प्रभु श्रीराम केर कोरा में हो ओकरा तs काल भी छू नै सकैत अछि। जहिया सँ हम्मर पति वन गेलाह कखनो सुतल नै छलाह। ओ एतय सँ प्रण कय कऽ गेल रहैथि जे कखनो नहि सुतब। तs एखन कनि हुनका विश्राम करs के अवसर भेटलैन्ह, से कय रहल छैथि। अरे! ई शक्ति बाण कुनो हुनका लगलैन्ह अछि की! बुझु जे ई शक्ति तs प्रभु श्रीराम केँ स्वयम् लगलैन्ह अछि। हम्मर पति केर रोम रोम, खूनक एक एक बूंद में प्रभु श्रीराम बसैत छैथि। हुनकर आत्मा में प्रभु बसल छथिन्ह। ताहि कारण दर्द सेहो श्रीरामहि केँ भs रहल छैन्ह। अहाँ निश्चिन्त भऽ कय जाउ। सूर्य उदित नै हेताह।”
एहि तरहें रामायण मे सभ पात्रक योगदान केकरो सँ कम नहि। हम मिथिलावासी लेल त आरो गर्वक विषय अछि जे राम राज्य केर नींव तs मिथिला के बेटीये सभ छलीह। कखनो सीता तs कखनो उर्मिला। वास्तव में देखल जाइ तs श्रीराम तs राज्यकलश स्थापित केलैथि। मुदा यथार्थता में तs असली रामराज्य मिथिलाक बेटिये सभक प्रेम, त्याग, समर्पण, बलिदान, तपस्या सँ भेल। एहेन पावन भूमि मिथिला में हम सभ जन्म लेलहुँ ताहि सँ मन स्वाभिमान सँ भरल अछि।


text:
Maithili in Calcutta University : जानकी जाहि भाषा मे अपन हर्ष, अपन विषाद, अपन पराक्रम, अपन संस्कार सहित सकल व्यक्तित्व ओ व्यवहार कें पोषित कएलनि, से मैथिली भाषा अछि. मिथिलाक धरती अपन अभिव्यक्ति स्वरूप जानकी कें प्रकट केने छल. जानकी मिथिलाक अभिव्यक्ति छथि, तैं मिथिला मे अभिव्यक्ति केर जे भाषा अछि से जानकीक नामे मैथिली रूपे प्रचलित अछि. एहना मे मैथिली भाषा अपन प्राचीनता पर जतेक नितरा सकैछ जे कम होएत. मुदा वर्तमान मे अपन परिचय, अपन अधिकार, अपन व्यवहार धरि लेल खेखनि रहल अछि.
अष्टम अनुसूचि मे भाषा कें स्थान भेटलाक बादो बिहार मे सरकारी उदासीनता आ राजनीतिक कुचक्र लगातार देखबा मे अबैत रहल अछि. हालहि मे बिहारक सदन मे मिथिलाक्षर (Mithilakshar) आ मैथिली कें ल' जे चर्च-बर्च भेल से जनमानस कें उत्साहित केलक अछि. एम्हर आबि क' ओहि पार नेपाल सहित दिल्ली, झारखण्ड आदि जगह पर मैथिली भाषा (Maithili Language) लेल किछु सरकारी प्रयास सेहो भेल अछि जे आशान्वित करैत अछि.
आब कलकत्ता अबै छी आ कने एकरत्ती उनटि क’ तकै छी. ब्रिटिश राज द्वारा प्रशासनिक सुविधा कें देखैत प्राच्य विद्या एवं भाषा सभक अध्ययन लेल कलकत्ता मे फोर्ट विलियम कॉलेज - Fort William College (10 जुलाइ 1800) केर स्थापना कएल गेलै. ओतए व्यापक स्तर पर भारतीय भाषा सभक अध्ययन, अनुसंधान ओ अनुवाद काज कएल गेल छलै. कलकत्ता केन्द्र छलै त’ बांग्ला भाषा बूझब, ओकरा खोधब मे ब्रिटिश विद्वान लोकनि लागि गेलाह. विलियम कैरी (William Carey) कें बांग्ला भाषाक प्रोफ़ेसर नियुक्त कएल गेल छलनि. ओ अपन एहि काज लेल कतेको भाषा-विद्वान सबहक मदति सेहो लेइत छलाह. एहि मे कोनो दूमति नै अछि जे कैरी एहि क्रम मे विद्यापति आ मैथिली भाषा पर काज केने छलाह.
बांग्ला साहित्यक बात करी त’ अंगरेजी साल 1800 सं आधुनिक काल शुरू होइ छै. एहि सं पूर्ववर्ती साहित्य जे भेटैत छै से मैथिली साहित्य, खास क’ विद्यापति (Vidyapati) रचित साहित्य केर चलती रहल छलै. मैथिलीक मौलिक रचना कें बांग्ला मानि लेबाक भूलवश हो अथवा विद्यापतिक रचनाक प्रेमवश...बांग्ला साहित्यकार सब पर विद्यापतिक जादो जकां छल जकर खूब आदर ओ अनुकरण भेल अछि. साल 1800 केर बादो ‘विद्यापति आ मैथिली’ बंगाल आ बांग्ला भाषा मध्य बेस मानल-दानल रहल छल. रबीन्द्रनाथ ठाकुर (Rabindranath Tagore) विद्यापति कें ओहिना नै प्रेरणा मानने छलाह!
एतय ई स्पष्ट होइत अछि जे फोर्ट विलियम कॉलेज मे विलियम कैरी संग कोनो ने कोनो रूप मे मैथिली भाषा केर अध्ययन होइत छल. भाषा पर एही सब काजक नतीजा भेलै जे 1853 मे जखन जार्ज अब्राहम ग्रियर्सन 'इंडियन सिविल सर्विस' मे चयनित भ’ भारत अएलाह त’ कलकत्ता होइत पटना आ फेर मिथिला पहुंचै छथि आ मैथिली पर गहींर अनुसंधान करैत छथि. भारतीय विद्याविशारद विशेष क’ भाषाविज्ञान क्षेत्र मे आ ‘लिंग्विस्टिक सर्वे ऑफ़ इंडिया’ केर प्रणेता रूप मे ग्रियर्सन (George Abraham Grierson) अमर स्थान पओलनि. मैथिली भाषा लेल फोर्ट विलियम कॉलेज आ ग्रियर्सन केर कएल काज निश्चय एकटा संबल, एकटा हुब्बा बनि गेल अछि. एहि मे एकोरत्ती संदेह नै जे एहन काज सब कलकत्ता विश्वविद्यालय मे मैथिली कें प्रवेश दिअएबा मे बेस सहायक भेल अछि.
जखन कलकत्ता विश्वविद्यालय (Calcutta University) मे भारतीय भाषा सब मे उच्च शिक्षा केर व्यवस्था करबाक काज शुरू भेलै त’ एही क्रम मे मैथिली भाषा पर विचार कएल गेल छलै. ओहि सब समय मे सर आशुतोष मुखर्जी (1864-1924) महत्वपूर्ण भूमिका मे रहल छलाह. कलकत्ता उच्च न्यायालय केर न्यायाधीश रहैत ओ विधि व्यवस्था मे कतिपय सुधारात्मक डेग उठा सुनाम अर्जित केनहि छलाह, विश्वविद्यालय मे सेहो शैक्षणिक व्यवस्था कें दुरुस्त करबा मे महत्वपूर्ण योगदान रहलनि. उल्लेखनीय अछि जे सर आशुतोष मुखर्जी 1889 सं 1924 (जीवन पर्यन्त) धरि विश्वविद्यालय केर "फेलो" रहल छलाह. संगहि 1906-1914 आ 1921-1923 धरि कलकत्ता विश्वविद्यालय केर वाइसचांसलर सेहो रहल छलाह. बांग्ला सहित अन्य भारतीय भाषा सब मे स्नाकोत्तर धरि शिक्षाक व्यवस्था करबाक श्रेय हिनके जाइत छनि.
प्रोफेसर राधाकृष्ण चौधरी अपन पोथी ‘ए सर्वे ऑफ मैथिली लिटरेचर’ मे लिखैत छथि – ‘सर आशुतोष मुखर्जी बनैलीक राजा कृत्यानंद सिंहक सहयोग सं कलकत्ता विश्वविद्यालय मे मैथिलीक चेयर स्थापित कएलनि.’ ओतहि डॉ. जयकान्त मिश्र केर ’ए हिस्ट्री ऑफ मैथिली लिटरेचर’ पोथी केर परिचय मे डॉ. सुनीति कुमार चटर्जी लिखने छथि – ‘मैथिली अध्ययनक प्रति आसक्ति तीस बरख पूर्व कलकत्ता विश्वविद्यालय सं आएल जखन 1919 मे सर आशुतोष मुखर्जी (Ashutosh Mukherjee) प्रमुख आधुनिक भारतीय भाषा संग मैथिलीक एमए धरि अध्ययनक व्यवस्था केलनि. एहि सं मैथिलीक विद्वान ओ भाषा प्रेमीक अगाध अभिरूचि अपन मातृभाषाक प्रति जगलनि आओर बनैलीक कुमार गंगानंद सिंह, पंडित खुद्दी झा, पंडित बाबूजी मिश्र, बाबू गंगापति सिंह एवं अन्य मैथिल विद्वान मैथिली कें प्रतिष्ठापित करबा मे प्रभावकारी योगदान देलनि.’
'ए हिस्ट्री ऑफ मैथिली लिटरेचर' पोथी केर भूमिका मे डॉ. जयकान्त मिश्र एहि विषयक टिप्पणी करैत लिखैत छथि – ‘सर आशुतोष मुखर्जी कें कलकत्ता मे मैथिलीक संरक्षक कहल जा सकैत अछि. बनैलीक राजा कृत्यानंद सिंहक उदारपूर्ण सहयोग आ कुमार गंगानंद सिंह, बाबू गंगापति सिंह, ब्रजमोहन ठाकुर, विद्यानंद ठाकुर आओर अन्य केर यत्न सं कलकत्ता विश्वविद्यालय मे मैथिलीक चेयर केर स्थापना कएल गेल. विश्वविद्यालय मे स्नाकोत्तर कक्षा धरि मैथिली 1919 मे मान्यता पओलक. एहि सं मैथिली साहित्यक विकासक जगत मे अभूतपूर्व योगदान भेटल.’
अपन एक विस्तृत लेख मे पंचानन मिश्र कलकत्ता विश्वविद्यालय मे मैथिली शिक्षण मे ब्रजमोहन ठाकुर (अररिया) केर उल्लेखनीय भूमिका पर इजोत देने छथि. सर आशुतोष मुखर्जी केर आत्मीय छात्र रहल ब्रजमोहन ठाकुर जेना सम्पूर्ण प्रकिया मे ‘स्नेहक’ केर काज केने छथि से बेस महत्वपूर्ण अछि. पंचानन बाबू जेना उल्लिखित केने छथि, ब्रजमोहन बाबू जखन भाषा शिक्षण केर सूचि मे मैथिली कें नै पओलनि त’ ओ गुरुदेव सर आशुतोष मुखर्जी कें कतिपय तर्क द’ धियान आकृष्ट केलनि. मुदा कोषक अभाव बताओल गेलाक बाद ब्रजमोहन बाबू सक्रिय भेलाह. हिनक प्रयासक प्रतिफल भेल जे बनैलीक राजा कृत्यानंद सिंह आ श्रीनगरक राजाक कुमार कलिकानंद सिंह केर उदार दान सं आवश्यकता सं बेसी कोष जमा भेल आ मैथिली कें शामिल करबाक बाट सहज भेल.
पंचानन मिश्र अपन लेख ‘पंडित ब्रजमोहन ठाकुर आ कलकत्ता विश्वविद्यालय मे मैथिली शिक्षण’ मे लिखैत छथि – ‘कलकत्ता विश्वविद्यालय दिस सं अढ़ाइ हजार टाका जमा करबाक शर्तक अनुरूप राजा कृत्यानंद सिंह आ कुमार कलिकानंद सिंह बहुत अधिक साढ़े सात हजार टाका पठाए कौंसिल मीटिंग मे सूचना पठा देलनि. मीटिंग समाप्ति पर छल मुदा टाकाक सूचना भेटिते तत्क्षण मैथिली स्वीकृत भ’ गेल. अभिप्राय जे ब्रजमोहन ठाकुरक एकमात्र सत्प्रयास सं बनैली-श्रीनगर राजवंशक आर्थिक योगदान मैथिली कें एहि देश मे पहिल बेर विश्वविद्यालय स्तर पर शिक्षणक प्रतिष्ठा भेटि सकल. रजौड़ी स्टेटक टंकनाथ चौधरी सेहो मान्यताक उपरान्त साढ़े तीन हजार टाका दान देलनि.'
कलकत्ता विश्वविद्यालय मे मैथिली कें स्थान भेटबा मे एकर उत्तम साहित्य निधि महत्वपूर्ण कारक रहल छै. ससमय टाका केर व्यवस्था भेने 1919 मे एमए धरिक पढ़ाइ शुरू भेलै. मैथिली शिक्षण लेल विश्वविद्यालय मे चारिटा प्राध्यापक केर नियुक्ति प्रक्रिया शुरू भेल. दूटा विशुद्ध मैथिली प्राध्यापक, एकटा क’ संस्कृतज्ञाता ओ अंग्रेजीज्ञाता मैथिली प्राध्यापकक नियुक्ति कएल गेल. पंडित बाबूजी मिश्र, डॉ. सुधाकर झा शास्त्री, पंडित खुद्दी झा, बाबू गंगापति सिंह आदिक नाम एहि देशक पहिल विश्वविद्यालयीय मैथिली प्राध्यापकक रूप मे जानल जाइछ.
एकर बाद मिथिला सहित देशभरिक विद्वान लोकनिक परामर्श अनुरूप पाठ्यक्रम बनाओल गेल जाहि मे विश्वविद्यालय केर तत्कालीन मैथिली भाषी छात्र-अध्यापक लोकनिक सहयोग लेल गेल. निश्चये एहि मे दर्जनो गोटेक सहभागिता रहल छलनि. मैथिली भाषा मे स्नाकोत्तर धरिक शिक्षा विकल्प भेने मिथिला सहित भारतक विभिन्न क्षेत्रक छात्र जे मैथिली भाषा-साहित्य मे अभिरूचि रखैत छलाह, मैथिली सं उच्च शिक्षा प्राप्त करैत गेलाह.
प्राप्त जानकारी अनुसार, लगभग 50 वर्ष सं अधिक समय धरि कलकत्ता विश्वविद्यालय मे मैथिली शिक्षण होइत रहल. पछाति विद्यार्थीक अभाव ओ अन्यान्य उदासीनता सब चलते 1971-72 अबैत-अबैत मैथिली शिक्षण शिथिल होइत-होइत बन्न भ’ गेल. रामलोचन ठाकुर अपन कतेको मंचीय संबोधन ओ आलेख आदि मे एहि पर धियान दियओलनि अछि जे जखन ओ कलकत्ता विश्वविद्यालय मे मैथिली ल’ पढ़ैत छलाह त’ पाठ्यक्रम आ परीक्षा प्रश्न पत्र धरि लेल निहओरा करैत रहए पड़ैत छलनि.
कलकत्ता विश्वविद्यालय मे मैथिली (Maithili in Calcutta University) शिक्षण पुनः शुरू हो ताहि दिशा मे सेहो एम्हर आबि क’ टुकटाक प्रयास देखल गेल अछि. कतेको आश्वासन, चिट्ठी-पुर्जी, मीटिंग-सिटिंग विषयक समाद कान धरि अबैत रहैत अछि. एहि दिशा मे किछु ठोस होइत देखबा मे नै अबैछ. निश्चय जओ पुनः शुरू हेतै त’ कलकत्ता आ उपनगर क्षेत्र मे विशाल संख्या मे निवास केनिहार मैथिल समुदायक विद्यार्थी लोकनि उपकृत होएत. संगहि इतिहास जओ अपना कें दोहराओत त’ से कम गरिमाक बात नै होएत!
— रूपेश त्योंथ
(प्रस्तुत आलेख 'पूर्वोत्तर मैथिल' पत्रिका केर कलकत्ता विशेषांक मे प्रकाशित भेल अछि. मिथिमीडिया पाठक हेतु सामग्री साभार लेल गेल अछि. उपर देल छवि कलकत्ता विश्वविद्यालय कैम्पस स्थित दरभंगा बिल्डिंग केर अछि. एहि भवन मे विश्वविद्यालय केर कतेको प्रमुख विभाग संचालित होइत अछि.)
Tags: आलेख


text:
लघुकथा
– वाणी भारद्वाज
सोनदाइ केर विवाह
पिताजीक अचानक देहान्त भ गेलन्हि। आब सोन दाइ केर विवाह कोना होयत? कतय सं खर्च लेल पाइ आयत? पिताजी छलखिन्ह त अफसर मुदा पाइ जमा नहि कय गेलथिन्ह. घरक जिम्मेदारी भाइ पर आबि गेल. माँ केँ पेन्सन आ भाइ केर वकालत मे कनी-मनी भेल पाइ सं घर चलैत छलैक. आब सोन दाइ लेल वर देखनाइ शुरू भेल. कहल जे गेल छैक ‘संगतिक प्रभाव’ से सद्यह देखय मे आयल. अर्थाभाव केर कारण लोकवेद वर तेहने देखौलन्हि. बहिन लेल होमगार्ड के नौकरी करयबला वर सं विवाह ठीक भ गेल. विवाह ठीक भेला पर सोन दाइ नाखुश छलीह. सोन दाइ पैघ शहर मे पलल-बढल छलीह, पिताजी केर अचानक देहान्त के बाद ग्रामीण परिवेश मे एलीह. तेँ लड़का के घर पक्का के छय एतबे विवाह लेल पर्याप्त हुए से नहि पसंद छलन्हि. मुदा सुनय आ बुझय बला के? सोन दाइ केर विवाह भ गेलन्हि, मुदा साल लागय लेल गेल पति केँ कहियो पति नहि बुझली. पति यानी मर्द टा नहि होइत छैक. खैर! पति सेहो परेशान. अन्ततोगत्वा ई प्रतिदिनक झंझटि आ मनमुटाव केँ सुलझेबाक निर्णय सोनदाइ अपन होमगार्ड पतिक संग कयलीह. आपसी सुझबुझ सं सोनदाइ केँ हुनकर नेनपनक दोस्त जे सोनदाइ केँ मोनेमोन बहुत प्रेम करैत छल, हुनका लग सोनदाइ केँ छोड़ि एलाह. जाहि सं दुनू बहुत खुशी भेलथि आर सहमति सँ जीवनक गृहस्थी बसौलथि.
मुदा ई गप्प समाज तऽ समाज सोनदाइ केर भाइ आ भाउज केँ नाक कटाय लगलैन्ह. जीविते माय केँ दिन मे चारि बेर बेटी लेल गारि देल जाय लगलन्हि. एतहु स्त्री दोषी. बहिन के तमाम उम्र डयोढी नहि टपय दय के ठानि लेलाह. मायक आत्मा कानय, बेटी केर देखय लेल तरसैय, छटपटाय… मुदा ई बुझयबला के? कियैक त निर्णय लय के अधिकार बेटा लग छल. दिन बीतय लागल.
आब समय आयल ओहि भाइ आ भाउज केर बेटी विवाहक. हमरा लागल बहिन जेना कोनो होमगार्ड सं बेटियो केँ विवाह क देल जयतैक. मुदा नहि, बेटी त अपन जन्मल छलन्हि. नीक घर वर तकाय लागल. पाइ-कौड़ी त बड नहि छलन्हि मुदा ई आस जे जहिना बहिन बेर मे परिवारक पूर्ण सहयोग रहलन्हि तहिना बेटियो बेर मे होयत. समय के चक्र देखू, औझका समय मे सोनदाइ एकटा संभ्रान्त घर केर बधू छलीह. भाउज केँ सोनदाइ सं आस जागल. बीस साल बीत गेलैक, भाइ ई झाँकय तक नहि गेल जे बहिन जीवैत अछि कि मरि गेल, सोनदाइ केर दुइ गोट बच्चा नानी अछैते आइ धरि नानीगाम तक नहि देखलक, ताहि सब सं कोन मतलब. सोनदाइ भाइ केँ सहयोग करय लेल बजेलीह, हुनका ससम्मान हुनकर मोताबिक पाइ जाहि सं हुनकर समाज मे मान बनल रहय, आ संगहि उपहार-वस्तु आदि दय केँ बिदा केलीह. इन्सान कतेक स्वार्थी होइत अछि जे बापक बेटी केँ देखय के नजरिया अलग आ अपन संतान बेर मे किछु आर. सोनदाइ सेहो त ककरो बेटी छलीह. एहन भाइ आ भाउज केँ कोन श्रेणी मे राखल जाय? बतायल जाउ!


text:
अमरनाथ झा, महरैल, झंझारपुर। जुलाई ६, २०१५. मैथिली जिन्दाबाद!!
जुलाई ५, रवि दिन साहित्यिकी, सरिसब-पाही केर 259म बैसार लक्ष्मीबती संस्कृत महाविद्यालय, सरिसबक प्राङ्गण मे डा0 विश्वेश्वर मिश्रक अध्यक्षता आ श्री उदयचंद्र झा ‘विनोद’क विशिष्ट आतिथ्य मे संपन्न भेल। कार्यक्रमक प्रारंभ डा0 यशोदानाथ झा रचित आ हुनकहि स्वर मे भगवती वंदना सँ भेल। स्वागत भाषण डा0 किशोरनाथ झाक द्वारा कएल गेल।
एहि बैसार द्वारा श्रीमती लीली रेक चारिटा पोथीक एक संग विमोचन भेल। सब पोथीक संकलन-संपादन श्री रमानंद झा “रमण” द्वारा कएल गेल अछि। पोथी सभक नाम अछि:- समय कें धंगैत, विशाखन, उपसंहार आ पटाक्षेप। चारू पोथी पर आगत विद्वान लोकनि द्वारा परिचर्चा कएल गेल। उपस्थित विद्वान् साहित्यकार लोकनि मे श्रीमती नीरजा रेणु, कथाकार अशोक, श्याम दरिहरे, रमानंद झा रमण, डा0 नारायण जी, डा0कुलधारी सिंह, डा0 किशोर नाथ झा, डा0 जगदीश मिश्र (संयोजक साहित्यिकी), डा0 यशोदानाथ झा, डा0 सतीरमण झा, प्रो0 केदारनाथ झा, अमरनाथ झा सहित अनेको विद्वान् एवं गणमान्य साहित्यकार सब रहथि। अपने लोकनि द्वारा मैथिली साहित्यक भूत, वर्तमान तथा भविष्य प्रति चिन्तन करैत साहित्यिकी केर उद्देश्य प्राप्तिक दिशा मे योगदान निरंतर देबाक वचनबद्धता प्रकट कैल गेल।
सचिव डा0विद्यानंद झा द्वारा धन्यवाद ज्ञापनक संग बैसार समापन कैल गेल। अगिला बैसार दिनाङ्क 9-8-2015 केँ डा0 विश्वेश्वर मिश्रक आवास पर हएब सुनिश्चित भेल। एहि बैसार मे विशेष रूप सँ सहभागी होयबा लेल महिषीधाम (सहरसा) सँ पहुँचल मैथिली अभियानी अमित आनन्द मैथिली जिन्दाबाद सँ ग्राम सरिसब आ पाही अलग-अलग होयबाक संग डा. सर गंगानाथ झा केर कुटियाक पवित्र दर्शन सँ अति प्रसन्नता भेटबाक बात कहलनि। संगे ओ एहि कार्यक्रम मे सहभागी व्यक्तित्व सब स्वयं मे एकटा संस्था सँ कम नहि होयबाक विशेष जानकारी सेहो करौलनि। साहित्यिकी केर निरंतर बैसार मे अमल झा जी केर योगदानक विशेष चर्चा सेहो केलाह।


text:
श्री बिलट पासवान “विहंगम” जीक जन्म मधुबनी जिलाक एकहत्था ग्राममे १९४० ई. मे भेलन्हि। छात्रावस्थासँ राजनीति एवं साहित्य दुनूमे अभिरुचि रहलन्हि अछि।किछु अवधिक हेतु ई बिहार राज्यक उपमंत्री पदकेँ सेहो सुशोभित कएलन्हि आऽ बिहार विधान सभाक सदस्य रहलाह। गाम घरक चित्रण एवं दलित वर्गक वर्णन हिनक रचनामे सर्वत्र भेटत।
Monday, 14 November 2022
बिलट पासवान “विहंगम”
बिलट पासवान “विहंगम”
श्री बिलट पासवान “विहंगम” जीक जन्म मधुबनी जिलाक एकहत्था ग्राममे १९४० ई. मे भेलन्हि। छात्रावस्थासँ राजनीति एवं साहित्य दुनूमे अभिरुचि रहलन्हि...
-
मिथिला न्यूज मे अहांक स्वागत अछि.
-
दिल्ली के प्रेस क्लब ऑफ इंडिया मे शनि दिन, 12 नवम्बर के मिथिला महोत्सव-6 आ मैथिली साहित्य महोत्सव-3 के आयोजन भेल। मैथिल पत्रकर ग्रुप द्वारा ...
-
श्री बिलट पासवान “विहंगम” जीक जन्म मधुबनी जिलाक एकहत्था ग्राममे १९४० ई. मे भेलन्हि। छात्रावस्थासँ राजनीति एवं साहित्य दुनूमे अभिरुचि रहलन्हि...


text:
विराटनगर । नेपालमें बिबिए प्रोग्रामके शुरुआत केनिहार विराटनगरस्थित पूर्वाञ्चल यूनिभर्सिटी स्कुल अफ म्यानेजमेन्ट (पूसोम) में नयाँ ब्याचके विद्यार्थी लक्षित अभिमुखीकरण सम्पन भेल अछि । उक्त कलेज नया सत्र हेतु २६ म बैचके विद्यार्थीसबके लक्षित क अभिमुखीकरण कार्यक्रम कएने अछि ।… Continue reading नेपालमें बिबिए प्रोग्रामके शुरुआत केनिहार ‘पूसोम’क विद्यार्थीके अभिमुखीकरण
विराटनगर । मोरङके कटहरी गाउँपालिकामें एकदिनक रोजगार मेला सम्पन्न भेल अछि । स्वदेशमें कामके खोजीमें रहल तथा वैदेशिक रोजगारस घुमल युवाहेतु रोजगारके अवसर सिर्जना करएके उद्धेश्य सहित कटहरी १ के कृषि फलफुल तथा थोक बजार परिसरमें मेला आयोजन कएलगेल अछि… Continue reading कटहरीमें बेरोजगार लक्षित रोजगार मेला


text:
जनकपुरधाम। २५ नवम्बर २०२२, मैथिली जिन्दाबाद!!
राम जानकी विवाह महोत्सवक दोसर दिन बृहस्पति कय फूलबारी लीला सम्पन्न भेल । राम आ सीताबीच पहिल मिलन फूलबारीए भेल वर्णन अनेक धर्मग्रन्थसभमें उल्लेख रहल अछि। सात दिवसीय विवाह महोत्सवक क्रममें फूलबारी लीला विशेषरुपसँ मनएबाक चलन अछि।
जानकी मन्दिरसँ उत्तरमें अवस्थित विवाह मण्डप आगा रहल फूलबारीमें सीता आ रामबीच पहिल मिलन भेल छल। ‘सिया–पिया मिलन’ अर्थात फूलबारी लीला देखयबाक लेल हजारौं केर सहभागिता रहल छल ।
महाकवि चन्दा झा मैथिली भाषाक रामायणमें राम–सीताबीच कय पहिल मिलनक सम्बन्धमें लिखने छथि- ‘सीता रामचन्द्र मुख हेरी, अनिमिष–आँखी निमिष नहिं फेरि ।’ अर्थात् सीता आ रामक पहिल मिलन बेरमें अनन्तकालधरि एक दोसरा कए देखते रहि गेल छलथि । फूल तोड़ लेल फूलबारी गेल सीता आ गुरु विश्वामित्र जीक पूजा प्रयोजनक लेल वएह फूलबारीमें फूल तोड़ गेल रामक पहिल मिलन लीलामें जानकी मन्दिरक महन्त रामतपेश्वर दास वैष्णव, छोटे महन्त रामरोशन दास वैष्णवसँग उपस्थित श्रद्धालुसब पुष्प केर वर्षा करैत हर्ष बढ़ा रहल छलाह।फूलबारीमें रामसीता बीच प्रथम मिलन उत्सवमेँ मुख्य गायक (व्यास) महेन्द्र दास सुमधुर स्वरमें गाबि रहल छलाह – ‘’लागल जनकपुरमे मेला, देखेला मोरा मनमा करेला ।’’ दासक यहि प्रसङ्ग कए सिया–पिया मिलन समारोहक संज्ञा देल जाइत अछि। लाल कार्पेट पर अपन सखी-बहीनपा सँग फूल तोड़बाक लेल गेल सीता आ अनुज लक्ष्मणसँग फूलबारी घुमए लेल आएल रामबीच पहिल मिलन भेल छल ।
बुधदिन नगर दर्शनसँग प्रारम्भ भेल रामजानकी विवाह महोत्सवक दोसर दिन ‘फूलबारी लीला’ सम्पन्न भेल अछि । ‘सखी फूल तोडय चलल फूलवरिया, सीताकेसँग सहेलिया’ गीतक धुनमें फूलबारी प्रवेश कएने सीता आ रामबीच पहिल मिलन समय सीताक पिता जनकक भूमिकामें रहेका जानकी मन्दिरक महन्थ रामतपेश्वर दास वैष्णव भावुक भ’गेल छलाह – ‘बेटीक विवाहक समयमें पिता भावुक भ’जाइते अछि।’ महन्थ दासक प्रतिक्रिया रहल छल। जानकी मन्दिरक महन्थ सीताजीकेँ बेटी के रुपमें प्रेम करबाक परम्परा रहल अछि ।
राम जानकीक विवाह भेल स्मरणमें अगहन शुक्ल पञ्चमीक दिन सीताक जन्मस्थल जनकपुरधाममें प्रत्येक वर्ष विशेष महोत्सव आयोजन होइत अछि। अगहन ७ गतेसँ सुरु भेल विवाह महोत्सव अगहन १३ गते रामकलेवा सँगहि सम्पन्न होयत ।
जानकी मन्दिरक छोटे महन्थ रामरोशन दास वैष्णवक अनुसार– साताव्यापी महोत्सवक पहिल दिन नगर दर्शन, दोसर दिन फूलबारी लीला, तेसर दिन धनुष यज्ञ, चारिम दिन तिलकोत्सव, पाँचम दिन मटिकोर, छठम दिन विवाह महोत्सव तथा सातम दिन रामकलेवाक आयोजना होएत। विवाह महोत्सवक अवसरमें साधु सेवा समिति, स्थानीय युवा क्लवहरु, जानकी मन्दिर तथा बृहत्तर जनकपुर क्षेत्र विकास परिषदलगायत सभक सक्रिए भूमिका निर्वाह करैत अछि।


text:
बिहार कए गौरवांवित करनिहार छात्र-छात्रा कए बिहार गौरव सम्मान देल गेल। बिहार कएहि गौरव स समदिया रिंकू झाक गपशपक
हमरा काफी खुशी अछि जे हमरा एहि सम्मान स सम्मानित कैल गेल अछि। देश मे हमरा लोकनि कए दलित, मुसहर आदि जाति कए आगू बढेबाक क जरूरत अछि। आइ पूरा देश मे आतंकवाद फैल रहल अछि। एकरा एक मात्र शिक्षा स कम कैल जा सकैत छैक। हम एकर शुरूआत 1986 मे केलहुं। 2002 मे हम साक्षरता मिशन स जुडि़ गेलहुं। शुरूआती दिन मे हमरा काफी पेरशानी भेल । महिला घर स बाहर निकलबा लेल तैयार नहि छलीह। हुनका मे सब किछु छल। आगू बढबाक जोश, उत्साह दूनू, मुदा ओकरा सही दिशा नहि हेबाक कारण वो पिछड़ैत चलि गेलीह। हमर उद्देश्य हुनका स्वाबलंबन बनेबाक अछि। जीवन मे आगू बढबा लेल एक मात्र अक्षर ज्ञान क आवश्यकता नहि अछि। जरूरी अछि सही संस्कार आ सही चीज क बारे मे हुनका जानकारी हुए। हम हरदम प्रयास करै छी जे हुनका अपन बल पर ठार कैैल जाए। आइ सेहो हमर समाज मे काफी लोक छथि जिनका साक्षर स दूर-दूर तक कोनो रिश्ता नहि अछि। वो एतबा गरीब छथि जे अपने स किछु नहि करि सकैत छथि। बस हुनका सही मौक देबाक जरूरत अछि।
दो लाख टका क अक्षर श्री सम्मान पौनिहार प्रेमा शाह क कहब अछि-
काफी नीक लगल जखन हमरा इ सम्मान देल गेल। सफलता क खुशी त हाइते छैक, मुदा अगर एहि तरहक सम्मान भेटैत छैक त लगैत छैक जे हमारा लेल हमर प्रदेश सोच रहल अछि। एहन मे हम कतबो गाू चलि जाए अपन शहर आ अपन राज्य कए नहि बिसरी सकैत छी। हम चाहैत छी जे अपन प्रदेश मे फैशन कए एकटा नव ऊंचाई दी।
श्िजनी, एनआईएफटी 09 मे प्रथम, एक लाख का इनाम
इ काफी खुशी क गप अछि। एहि तरहक सम्मान स एकटा जुड़ाव बनैत अछि। एहन मे हम अपन प्रदेश कए एकटा नव ऊंचाई देबा लेल प्रेरित भेलहुं अछि।
धर्मेंद्र कुमार पांडेय, पीजीएमएटी 09 मे प्रथम, तीस हजार
ओना त बिहार हरदम पढ़ाई मे आगू रहल अछि, मुदा एहि बिहार क गौरव क सम्मान अपन आप मे एकटा सम्मान अछि।
तपेश्वर सिंह, पीजीएमएटी 09 मे द्वितीय, तीस हजार
अपन राज्य मे सम्मान भेटब एकटा खास सम्मान अछि। एहि गांधी मैदान मे हम कहियो घूमबा लेल अबैत रही आइ सम्मान लेबा लेल आयल छी, नीक लागि रहल अछि। हम अपन प्रदेश कए आयुर्वेद क क्षेत्र मे काफी आगू ल जेबाक प्रयास करब।
रंजना कुमारी, पीजीएमएटी 09, एमडी आयुर्वेद मे थर्ड रैंक, तीस हजार
आइ बिहार मे आयुर्वेद क स्थिति काफी दयनीय भ गेल अछि। एहन मे हम आयुर्वेद कए आगू ल जेबा लेल काज करब । जेना विदेश मे आयुर्वेद कए महत्व देल जा रहल अछि तहिना हम अपन प्रदेश मे एकर महत्व बढ़बा लेल काज करब।
ऋचा सिंह, पीजीएमएटी 09 मे प्रथम, तीस हजार
आयुर्वेद कए एकटा बुलंदी देबा लेल आ अपन प्रदेश मे एकर विकास लेल काज करय चाहैत छी। इ सम्मान हमारा सब कए अंदर जोश भरि देलक अछि। ।
अमृत जीवन, पीजीएमएटी 09 जेनरल मे दोसर रैंक, तीस हजार
इ गौरव हमर नहि हमर प्रदेश क छी जाहि ठाम आयुर्वेद कए इतबा महत्व देल जा रहल अछि। बिहार मे आयुर्वेद कॉलेज कए एकटा सही दिशा देबाक जरूरत अछि। इ सम्मान हमरा लोकनि कए अपन प्रदेश क लेल किछु करबा क जोश द रहल अछि।
आनंद गुप्ता, पीजीएमएटी 09 जेनरल मे थर्ड रैंक, तीस हजार
आइ यूपीएससी क परीक्षा हमरा लेल कठिन नहि रहि गेल अछि। ओना हरदम स बिहारी एहि मे काफी आगू रहलथि अछि। काफी नीक लगल इ सम्मान पाबिकए, किया कि अपन प्रदेश क सम्मान हमरा अन्य प्रदेश मे सेहो गौरवांवित करैत अछि।
सुष्मित, यूपीएससी नई दिल्ली, आईएएस परीक्षा 08 मे चतुर्थ रैंक, पचास हजार
काफी खुशी भेल जखन पता चलल जे हमरा बिहार क गौरव सम्मान देल जा रहल अछि। हम कोशिश करब जे मेडिकल क क्षेत्र मे नव टेक्नोलॉजी क विकास बिहार मे अन्य राज्य क समान हुए।
राम मुरारी कुमार, बीसीईसीई मे दोसर रैंक, तीस हजार
आइ सेहो पुलिस क प्रति लोक क विश्वास सही नहि अछि। पुलिस क प्रति लोकक विश्वास बढ़े हमरा इ प्रयास रहत। आइ क दिन हमरा लेल यादगार रहत, जे सरकार हमरा सम्मान द रहल अछि।
राकेश कुमार, बीपीएससी 47वीं मे बिहार पुलिस सर्विस मे प्रथम रैंक, तीस हजार
हम अपन प्रदेश कए एकटा नव दिशा दिए चाहैत छी। हम डॉक्टर क रूप मे अपन प्रदेश अपन शहर क लोक क सेवा करए चाहैत छी। आइ काफी खुशी क क्षण अछि जखन हम अपन घर मे सम्मानित भ रहल छी। मेहनत क सही रिजल्ट त आइ हमरा भेटल अछि।
गर्विता सिंह, बिहार संयुक्त प्रवेश प्रतियोगिता परीक्षा 09 मे प्रथम रैंक, पीसीएस
हमरा प्रदेश याद केलक त हम सेहो एहि गौरव कए कहियो नहि बिसरब। अपन प्रदेश कए आगू बढ़ेबा लेल जे होयत से करब। आब इहे हमर उद्देश्य अछि। हम एकटा नव प्लानिंग करि कए अपन प्रदेश क सबटा कमी कए दूर करबाक प्रयास करब।
प्रियंका कुमारी, बिहार संयुक्त प्रवेश प्रतियोगिता परीक्षा 09 मे तृतीय रैंक, पीसीएम
सच पूछू त आइ हमरा सन बिहारी अपना कए धन्य मानि रहल अछि। सब क्षेत्र मे बिहारी सब दिन आगू रहल, मुदा सबटा गौरव एक ठाम कहियो जमा नहि भेल छल। आइ इ देख आंखि नोरा गेल।
अमूल्य रत्न, बिहार संयुक्त प्रवेश प्रतियोगिता परीक्षा 09 मे प्रथम रैंक, पीसीएम जेनरल


text:
मयंक, सहरसा। जुलाई ८, २०१५. मैथिली जिन्दाबाद!!
काल्हि दिन दहाड़े लगभग ५ बजे सहरसाक विद्यापतिनगर मोहल्ला मे एमएलटी कालेजक पछुआर मे एक युवक केँ १२ राउन्ड गोली मारिकय अज्ञात अपराधी सब द्वारा हत्या कय देल गेल। मृतक युवक केर पहिचान डुमरा (सोनवर्षा) निवासी रौशन सिंह केर नाम सँ भेल। सहरसाक आम जनता मे एहि तरहक घटना निरंतर घटि रहलाक कारण आक्रोश अछि। जखन कि प्रदेशक मुख्यमंत्री कोनो जिला मे घटि रहल घटना लेल जिलाक एसपी केँ जिम्मेवार होयबाक बात कहने छथि, परञ्च सहरसा मे मर्डर करबाक सिलसिला नियंत्रण मे नहि लेल जा सकल अछि। नगरक निवासी प्रशासनक निकम्मापन सँ दु:खी रहैत भय आ त्रास मे जीवन व्यतित करय लेल मजबूर आ निरीह बनल अछि। स्थानीय जनताक आपसी चर्चा सँ पता चलैत अछि जे बाहुबलीक खेल आ आपसी रंजिश एहि क्षेत्र केँ अपराधिक गतिविधिक केन्द्र बनौने अछि जाहि पर कानून-प्रशासनक पकड़ नहि रहि जेबाक कारण सरकार उपस्थिति सेहो नगण्य बुझाइत अछि। पूलिस प्रशासन मे वसूली सँ फुर्सत होयत तखनहि ओ जनताक सुरक्षा लेल सोचत, किछु एहि तरहक वीभत्स भावना जाहिर करैत देखायल आम नगर निवासी।


text:
स्वाध्याय
– प्रवीण नारायण चौधरी
रामचरिमानस मोती
देवता लोकनि द्वारा शिवजी सँ ब्याह लेल प्रार्थना करब, सप्तर्षि लोकनिक पार्वती लग जायब
प्रसंग चलि रहल अछि ‘शिव विवाह’। पूर्वक अध्याय मे कामदेव द्वारा देवता सभक कल्याण हेतु शिवजीक समाधि केँ भंग करबाक लेल कामाग्नि जागृति लेल पुष्पबाण प्रहार आ शिवजीक ध्यान भंग भेला सन्ता त्रिनेत्र सँ ताकिकय कामदेव केँ भस्म कय देबाक बात पढ़लहुँ। पुनः कामदेव केर स्त्री रति द्वारा भोलेनाथ सँ करुणामय भाव मे प्रार्थना कयला उत्तर रति केँ वरदान देल गेल जे यदुवंश मे श्रीकृष्णक पुत्र केर रूप मे ओ सदेह जन्म लेता। ताबत ओ बिना देहो के ‘अनंग’ रूप मे विद्यमान रहता। एकर बाद देवता लोकनि शिवजी समक्ष प्रस्तुत होइत छथि।
१. ब्रह्माजी देवता लोकनिक प्रतिनिधित्व करैत महादेव सँ कहलखिन – हे शंकर! समस्त देवता लोकनिक मोन मे एहेन परम उत्साह अछि जे हे नाथ! ओ सब अपन आँखि सँ अपनेक विवाह देखय चाहैत छथि। हे कामदेव केर मद केँ चूर करनिहार देव! अपने एना किछु करू जाहि सँ लोक सब एहि उत्सव केँ नयन भरिकय देखथि। हे कृपा केर सागर! कामदेव केँ भस्म कयकेँ अपने रति केँ जे वरदान देलहुँ से बहुत नीक कयलहुँ। हे नाथ! श्रेष्ठ स्वामी केर ई सहज स्वभाव होइत छन्हि जे ओ पहिने दण्ड दय पुनः कृपा करैत छथि। पार्वती अपार तप कयलनि अछि, आब हुनका अंगीकार करू।
२. ब्रह्माजीक प्रार्थना सुनिकय आर प्रभु श्री रामचन्द्रजीक वचन केँ याद कयकेँ शिवजी प्रसन्नतापूर्वक कहलखिन – ‘यैह होय!’ तखन देवता लोकनि ढोल-नगाड़ा बजाकय फूल केर वर्षा कयकेँ ‘जय हो! देवता लोकनिक स्वामी केर जय हो’ एना कहय लगलाह।
३. उचित अवसर जानिकय सप्तर्षि अयलाह और ब्रह्माजी तुरन्ते हुनका हिमाचल केर घर पठा देलनि। ओ सब पहिने ओतय गेलाह जतय पार्वतीजी छलीह आर हुनका सँ छल सँ भरल मीठ (विनोदयुक्त, आनंद पहुँचाबयवला) वचन बजलाह – नारदजीक उपदेश सँ अहाँ ताहि समय हमरा सभक बात नहि सुनलहुँ। आब त अहाँ प्रण झूठ भ’ गेल कियैक त महादेवजी कामदेवे केँ भस्म कय देलनि।
४. ई सुनिकय पार्वतीजी मुस्कुरेलीह आ बजलीह – हे विज्ञानी मुनिवर लोकनि! अपने उचिते कहलहुँ। अपनेक समझ मे शिवजी कामदेव केँ आब जरेलनि अछि, एहि सँ पहिने त ओ विकारयुक्त (कामिये) रहथि! मुदा हमर समझ सँ त शिवजी सदा सँ योगी, अजन्मा, अनिन्द्य, कामरहित और भोगहीन छथि और हम त शिवजी केँ एहिना बुझिकय मन, वचन और कर्म सँ प्रेम सहित हुनकर सेवा कयलहुँ अछि। तखन हे मुनीश्वर लोकनि! सुनू, ओ कृपानिधान भगवान हमर प्रतिज्ञा केँ सत्य करता। अपने जे ई कहलहुँ जे शिवजी द्वारा कामदेव केँ भस्म कय देल गेल, यैह अपने बड पैघ अविवेक थिक। हे तात! अग्नि केर त ई सहज स्वभावे छैक जे ओस ओकर समीप कदापि जाइये नहि सकैत अछि आर गेलापर ओ अवश्य नष्ट भ’ जायत। महादेवजी और कामदेव केर संबंध मे सेहो यैह न्याय (बात) बुझबाक चाही।
५. पार्वतीक वचन सुनिकय आर हुनकर प्रेम तथा विश्वास देखिकय मुनि हृदय मे बड़ा प्रसन्न भेलाह। ओ भवानी केँ सिर नमाकय चलि देलाह आ हिमाचलक घर पहुँचि गेलाह। ओ पर्वतराज हिमाचल केँ सबटा हाल सुनेलनि। कामदेव केँ भस्म होयबाक बात सुनिकय हिमाचल बहुत दुःखी भेलाह। फेर मुनि लोकनि रति केँ वरदान केर बात कहलखिन, से सुनिकय हिमवान् बहुत सुख मानलनि।
६. शिवजीक प्रभाव केँ मोन मे विचार कय हिमाचल श्रेष्ठ मुनि सबकेँ आदरपूर्वक बजौलनि आर हुनका सँ शुभ दिन, शुभ नक्षत्र और शुभ घड़ी देखबाकय वेद केर विधिक अनुसार शीघ्रहि लग्न निश्चय कराकय लिखबा लेलनि। फेर हिमाचल ओ लग्नपत्रिका सप्तर्षि लोकनि केँ दय देलनि आर चरण पकड़िकय हुनका सँ विनती कयलनि। पुनः ओ सब ओहि लग्न पत्रिका केँ ब्रह्माजी केँ देलनि। ओकरा पढ़ैत समय हुनकर हृदय मे अथाह प्रेम उमड़ि रहल छल।
७. ब्रह्माजी लग्न पढ़िकय सबकेँ सुनेलनि। से सुनिकय सब मुनि और देवता लोकनिक सारा समाज हर्षित भ’ गेलाह। आकाश सँ फूल केर वर्षा होबय लागल, बाजा बाजय लागल और दसो दिशा मे मंगल कलश सजा देल गेलैक।


text:
बिहार प्रति पूर्वाग्रह रखनिहार लेल इ समाद अविश्वसनीय मुदा सच अछि। बिहार राज्य कैबिनेट मंगलदिन आखिरकार विधायक आ विधान पार्षद स्थानीय क्षेत्र विकास कोष कए वित्तीय वर्ष 2011-12 स समाप्त करबाक मंजूरी द देलक। कैबिनेट क बैठक मे एकर स्थान पर कोनो विकल्प पेश नहि कैल गेल। ओना मुख्यमंत्री योजना आ विकास विभाग कए विधायक निधि क स्थान पर स्थानीय विकास क लेल वैकल्पिक योजना पेश करबाक निर्देश देलथि अछि। एकर संगहि आब बिहार मे स्थानीय क्षेत्र क विकास योजना क नोडल एजेंसी योजना आओर विकास विभाग भ गेल।
निश्चित रूप स बिहार क राजनीति मे इ एकटा नव भोरक लालिमा सन अछि। नव संभावना क सूर्य देखा रहल अछि। भारत क दुर्गंध दैत राजनीति क समानांतर, बिहार मे उगल एहि सूर्य कए पूरा देश क लेल एकटा उम्मीद भरल भोर क शुरुआत क संकेत कहि सकैत छी। बिहार, जे पूरा देश मे व्यंग्य, हास्य आओर कटु गप क पर्याय छल, ओ आइ देश क राजनीति मे एकबेर फेर ‘मानक’ बनबाक उम्मीद जगा देलक अछि।
एमपी या एमएलए फ़ंड, भारतीय राजनीति क एकटा गंभीर बीमारी (भ्रष्टाचार क कैंसर) क सबस दागदार प्रतीक भ गेल छल। पूरा देश मे जनता क लोक मान्यता भ गेल अछि जे खांटी ईमानदार नेता सेहो घर बैसल 20 फ़ीसदी, एहि कोष स पाबि लैत छथि। ओना एखनो कईटा नेता एहन छथि आ हेताह जे एहि फ़ंड स एक आना नहि लैत हेताह,मुदा निश्चित रूप स हुनकर संख्या बहुत कम अछि।
देखल जाए त एहि कोषक शुरूआत जाहि परिस्थिति मे भेल, ओतहि एकर भविष्य तय भ गेल छल। 1991-1996 क दौर । नरसिंह राव क सरकार कए लोकसभा मे बहुमत सिद्ध करबाक छल। पहिल बेर तखन सांसद घूस कांड भेल। ओहि सरकार क मौलिक चिंतन या सांसद कए खुश रखबाक योजना स एकर शुरूआत भेल छल।
पिछला दू दशक मे इ कोष राजनीति क सतीत्व (ईमानदारी) पर सवाल उठा देलक। पवित्र आओर धवल राजनीति क चादर पर सबस कसगर दाग लगा देलक। समय समय पर एकरा खत्म करबाक मांग बिहार मे उठैत रहल। किछु दिन पहिने लालू जी सेहो कहने छलाह जे एमएलए फ़ंड स आब कार्यकर्ता नहि, ठेकेदार जन्म लैत अछि। पिछला 15 साल मे ईमानदार राजनेता एकरा कोसैत रहलाह अछि। मुदा कियो एकरा हटेबाक हिम्मत नहि जुटा सकल। बिहार सरकार एकरा खत्म करि देश कए बाट देखेबाक काज केलक अछि। जे राजनीति व्यवसाय-धंधा क प्रतीक बनि गेल छल, ओकर साख लौटेबाक इ प्रस्थान (मानक) बिंदु भ गेल अछि।
अंततः राजनीति छोडि आर कोनो आओर विधा देश या समाज कए शिखर पर नहि पहुंचा सकैत अछि। ओहि राजनीति क चीरहरण करबा मे इ ‘फ़ंड योजना’ क कारगर भूमिका रहल अछि। इ योजना लांछन क प्रतीक बनि गेल छल।
आइ लांछन स मुक्ति क पहल, बिहार स भ गेल, उम्मीद कैल जा सकैत अछि जे देश क मौजूदा राजनीति पर एकर दबाव पडत। कारण जनता मे भ्रष्टाचार क खिलाफ़ आक्रोश अछि।
एहन मे नीतीश कुमार अपन दोसर पारी मे प्रो-पीपुल कदम उठा कए, देश क सब दल कए, पूरा राजनीति क मौजूदा व्याकरण कए बदलबाक पृष्ठभूमि तैयार करि देलाह अछि। ओना एहि लेल असगर नीतीश कए धन्यवाद नहि देबाक चाही, एहि मे बिहार क सबटा विधायक, विपक्षी दलक नेता आ सबस उपर बिहारक जनता जे अपना लेल यश आओर कीर्ति क नव अध्याय लिख रहल अछि। राजनीति क इतिहास मे बिहार आजुक तारीखक स्मरण कैल जाएत।


text:
पटना : बिहार विधानसभामे गृह विभाग पर भेल बहस केँ समय मुख्यमंत्री नीतीश कुमार आ विपक्षकेँ नेता तेजस्वी यादव केर बीच कहासुनी होबाक खबैर आबि रहल अछि। मुख्यमंत्री कुमार तेजस्वी पर आरोप लगाबैत कहलनि जे अहाँ सभ सूबे में दंगा-फसाद भड़काबैक प्रयाश कए रहल छी।
ई सब गप ओहि समय भेल जखन सदनमे गृह विभाग केर बजट चर्चा होएत छल। तमशायल नीतीश तेजस्वी यादव केँ दबारैत कहलनि जे सुनू बाबू सुनू, राजनीतिमे एखन अहाँक यात्रा बड्ड नमहर अछि। अहाँकेर आकांक्षा राज्यमे दंगा-फसाद भड़काबैक अछि। नीतीश एतबा पर नहि रूकलाह, ओ कहलनि जे औरंगाबादके मामला सदनमे उठेबाक कउनो जरूरत नहि छैक, ई सभ मात्र अफवाह छैक। अहाँकेर राजनीतिमे करियर एखन बड्ड नमहर अछि, अहि मुद्दा सभपर बयान देबासँ बचू।
मुख्यमंत्री कुमार आगाँ कहलनि जे जौं अहाँ कम्युनल हार्मोनी में विश्वास राखैत छी तs ध्यान राखू आ अहितरहक गप सभ बजबासँ बाँचल करू। ओतहि पूरा प्रयाश कएल जा रहल छैक। नियंत्रण सेहो भए रहल छैक। तमशायल नीतीश तेजस्वीकेँ बुझाबैत आगाँ कहलनि जे हम अहितरहक बहस नहि करैत छी। ओतहि डीआईजी, आईजी संगहि बाँकी सभ प्रशासन केर लगाओल गेल छैक। सभतरहक स्थिति पर नजैर राखल जा रहल छैक। अहाँ सभ सदन केर भीतर अफवाह सभ लएके नहि आयल करू, अहिसब सँ दंगा-फसाद भड़कै छैक।
विधानसभामे मुख्यमंत्री कुमारकेँ बयान पर तेजस्वी कहलनि जे विपक्षक नेता होबैक कारणे हम औरंगाबादक घटनाकेँ सूचना सदनमे देलहुँ, सदनमे हमरा संग साजिश कएल गेल। हमर गप केर दरकिनार कएल गेल। एतबा नहि हमर माइक सेहो बंद कए देल गेल।
आगाँ बाजैत तेजस्वी कहलनि जे नीतीश सरकारके बुझल छन्हि जे दंगा-फसाद करै बला लोक के सब छथि। अश्विनी चौबे और हुनकर बेटा, गिरिराज सिंह, नित्यानंद राय एहन लोक सभकेर खुला छोरि देल गेल अछि। औरंगाबादमे सांसद सुशील सिंह दंगा भड़का रहल छथि।


text:
सावधान नेपाली जनता
नेपाल मे नव स्थापित संघीयता आ लोकतांत्रिक गणतंत्र केँ बचेबाक लेल विभिन्न राजनीतिक दल अपन अपन प्रयास मे जी-जान लगौने अछि। 4 मंसिर चुनाव होयत। प्रतिनिधि सभा आ प्रदेश सभा दुनू के चयन दोसर बेर करत जनता।
पहिल बेर के अनुभव बहुत खट्टा मीठा अछि। स्थानीय निकाय के चुनाव दोसर बेर सफलता पूर्वक सम्पन्न भ गेल अछि। नव संविधान के कतिपय धारा प्रति सन्तोष-असन्तोष यथावत अछि। लगभग सब दल अपूर्ण, असिद्ध, अयोग्य आ असफल रहल पहिल कार्यकाल मे। तेँ जनता के दृष्टिकोण मे मिश्रित प्रतिक्रिया रहबाक यथास्थिति सँ सब घबरायल अछि।
गठबंधन के नया प्रयोग स्थापना काल मे अछि। कियो केकरो शत्रु नहि, कियो केकरो मित्र नहि, आइ दोस्त त काल्हि दुश्मन आ मिलिजुलि खाउ राजा घर जाउ वला नीति पर राज्य सत्ता के लिप्सा सब मे स्पष्ट छैक।
दोसर कार्यकाल परिपक्वता बढ़त से सुनिश्चित अछि। अराजक आ राष्ट्रीय हित के विरूद्ध अंधराष्ट्रवाद के हवा दयवला शक्ति केँ हार वांछित अछि। जनता मे वितृष्णा नहि, धैर्यपूर्वक आगू के अवसर तय करबाक जनादेश देबाक मनःस्थिति हो। ई आजुक जरूरत थिक।
राजनीतिक दल सभक अपरिपक्वता प्रति विद्रोह के बेर नहि भेल हँ। एक-दुइ मौका देलाक बादे नव व्यवस्था ढंग सँ लागू होयत। अनागरिक आ मताधिकार सँ वंचित लाखों नेपाली जनता लेल सब सँ बेसी दुःखक स्थिति रहितो किछु समय प्रतीक्षा आर करबाक बाध्यता अछि। सब किछु सही होयत।
प्रतिगमन के दुरेच्छा रखनिहार सँ सावधान रहू। असीम कष्ट थिकैक राज्यविहीन होयब, लेकिन करब की, किछु आर प्रतीक्षा करू। दोसर कार्यकाल आरम्भ होइत देरी संविधान केँ पैर तर कुचलबाक मनसाधारी केर हिसाब कयल जायत से आश्वस्त रहू।
बहुत सुधार चाही। न्याय व्यवस्था मे सेहो आ प्रशासन मे सेहो, संचार आ लोकाभिचार सब मे राष्ट्रीयता केँ सबल बनेबाक जरूरत अछि। सब हेतय। आशावान रहू। मताधिकार गलत जगह नहि हुए से सब प्रयास करय जाउ।
हरिः हरः!!


text:
स्वाध्याय लेख – सावन विशेष
साभार – वेबदुनिया
सोम प्रदोष व्रत केर पौराणिक व्रतकथा केर अनुसार एक नगर मे एक ब्राह्मणी रहैत छलीह। हुनक पति केर स्वर्गवास भऽ गेल छलन्हि। हुनकर आब कियो आश्रयदाता नहि रहलन्हि ताहि सँ भोर होइत देरी ओ अपन पुत्र संग भीख मांगय निकलि पड़ैत छलीह। भिक्षाटन सँ मात्र ओ स्वयं आर पुत्रक पेट पोसैत छलीह।
एक दिन ब्राह्मणी घर घुरि रहल छलीह तऽ हुनका एक टा बालक घायल अवस्था मे कुहरैत भेट गेलनि। ब्राह्मणी दयावश ओकरा अपनहि घर लऽ एलीह। ओ बालक विदर्भ केर राजकुमार छल। शत्रु सैनिक द्वारा ओकर राज्य पर आक्रमण कय ओकर पिता केँ बंदी बना लेल गेल छल आर राज्य पर नियंत्रण कय लेल गेल छल ताहि सँ ओ दर-दर भटैक रहल छलाह। राजकुमार ब्राह्मण-पुत्र केर संग ब्राह्मणी केर घर मे रहय लगलाह।
एक दिन अंशुमति नामक एक गंधर्व कन्या ओहि राजकुमार केँ देखलीह त ओ हुनका पर मोहित भऽ गेलीह। दोसरे दिन अंशुमति अपन माता-पिता केँ राजकुमार सँ भेटेबाक लेल आनि लेलीह। हुनको सभ केँ राजकुमार पसीन पड़ि गेलखिन।
किछु समय बाद अंशुमति केर माता-पिता केँ शंकर भगवान स्वप्न मे आदेश देलखिन जे राजकुमार और अंशुमति केर विवाह कय देल जाय। ओ सब तहिना केलनि।
ब्राह्मणी प्रदोष व्रत करैत छलीह। हुनकर व्रत केर प्रभाव और गंधर्वराज केर सेनाक सहायता सँ राजकुमार द्वारा विदर्भ सँ शत्रु केँ भगा देल गेल आर पिताक राज्य केँ फेर सँ प्राप्त कय आनंदपूर्वक रहय लगलाह।
राजकुमार द्वारा ब्राह्मण-पुत्र केँ अपन प्रधानमंत्री बनायल गेल। ब्राह्मणी केर प्रदोष व्रत केर महात्म्य सँ जेना राजकुमार और ब्राह्मण-पुत्र केर दिन फिरलनि, ओनाही शंकर भगवान अपन दोसर भक्त केर दिन सेहो फेर दैत छथिन। ताहि हेतु सोम प्रदोष केर व्रत करयवला सब भक्त केँ ई कथा अवश्य पढ़बाक अथवा सुनबाक चाही।


text:
जुन ३०, २०१५. मैथिली जिन्दाबाद!!
थाइलैन्ड केर राजधानी बैंकाक मे आइ तेसर दिन विश्व संस्कृत सम्मेलन जारी अछि। एहि बीच मिथिलाक्षेत्रक महान् विद्वान् जाहि मे हाल धरि मैथिली जिन्दाबाद संग डा. पंकज मिश्र आ प्रो. डा. अर्कनाथ चौधरी संग सम्पर्क स्थापित भेल आ हिनका लोकनि सँ सम्मेलन उपरान्त आरो विशेष समाचार, विषय पर कार्यपत्रक प्रस्तुति सम्बन्धी विभिन्न आयामिक बात सब आ सम्मेलनक व्यक्तिगत अनुभव आदि पर समाचार बाद मे भेटत सेहो अपेक्षा राखल गेल अछि।
एहि बीच प्रो. डा. अर्कनाथ चौधरी मैथिली जिन्दाबाद पर प्रकाशित समाचार केँ अपन व्यस्ततम् कार्यक्रम बावजूद पढबाक आ एहि समाचार केँ अपन सगा-संबंधी व अन्य मैथिलीभाषी सबहक नजरि मे पहुँचेबाक उपलब्धिक बात कहैत धन्यवाद सेहो ज्ञापन केलैन। मैथिली जिन्दाबाद केर अन्य जिज्ञासा पर प्रो. डा. चौधरी कहलनि जे सम्मेलन सँ फुर्सत पेलाक बाद सब विषय पर जानकारी उपलब्ध करायब। तहिना डा. पंकज मिश्र निरंतर कने-मने समय निकालि फेसबुक मार्फत फोटो आदि पठा रहला अछि। डा. मिश्र सँ ज्ञात भेल जे मिथिलाक करीब १५ टा विद्वान् एहि सम्मेलन मे सहभागी छथि। इतिहास गवाह रहल अछि जे मिथिलाक विशिष्ट धरा मे विद्या वैभव लोकक मूल धन होइत अछि, आदिकालहि सँ ऋषि-मुनिक भूमि मिथिला सँ आइयो एक संग एतेक विद्वानक सहभागी होयब विश्व कल्याण लेल मैथिलक संवेदनशीलता केँ झलकाबैत अछि। समाचार विस्तार सँ बाद मे प्रकाशित होयत, ताबत समस्त सहभागी विद्वान् लोकनिक संग एतेक महत्त्वपूर्ण आयोजनक सफलता लेल मैथिली जिन्दाबादक तरफ सँ शुभकामना अछि।
आगाँक पीढी लेल यैह मैथिल विद्वान् लोकनि अनुकरणीय उदाहरण बनता। इतिहास हिनका लोकनिक योगदान केँ स्वर्ण अक्षर मे अंकित करत। घर-घर मे विद्वान् केर उत्पत्ति मे भविष्य मे यैह सब गोटा नाम आ काम दुनू सँ गानल जेता। विद्याधनं सर्वधनं प्रधानम् – यैह मुख्य स्रोत घर-घर मे रहल अछि। गुरु आश्रम सँ लैत गृहस्थाश्रम आ वानप्रस्थ आश्रम, हरेक स्तर पर विद्याक वैभव पेबाक लिलसा सब मे घर केने रहैत अछि मिथिला मे। एतुका माटि-पानि-आवोहवा मे पर्यन्त सरस्वतीक वास छन्हि। लक्ष्मी एतय सीता बनि अयलीह आ द्विरागमनक बाद जे गेली से फेरो एली वा नहि ई कहबा मे अशोकर्ज भऽ रहल अछि, मुदा सरस्वती एतय सदा-सदा लेल बसैत छथि ई कहबा मे कोनो अतिश्योक्ति नहि।


text:
स्वाध्याय: ईश आराधना-साधनाक समय लेल विशेष आध्यात्मिक चिन्तन
– प्रवीण नारायण चौधरी
आउ तऽ! आइ बहुत दिनक बाद एक बेर माथा खपाबी “प्रभुजी”क विशेष मार्गदर्शन (गीता) पर। ढंग सऽ श्लोक पढू, मैथिलीक चासनी मे बेर-बेर डूबबियौक आ तखन मीठ-मीठ रसगुल्ला समान मुह मे दियौक जे अन्तरात्मा तक केँ मीठका आनन्द सँ सराबोर कय दियय!!
सर्वभूतस्थमात्मानं सर्वभूतानि चात्मनि॥
ईक्षते योगयुक्तात्मा सर्वत्र समदर्शन:॥६-२९॥
यो मां पश्यति सर्वत्र सर्वं च मयि पश्यति॥
तस्याहं न प्रणश्यामि स च मे न प्रणश्यति॥६-३०॥
सर्वभूतस्थितं यो मां भजत्येकत्वमास्थित:॥
सर्वथा वर्तमानोऽपि स योगी मयि वर्तते॥६-३१॥
संस्कृत बुझब तऽ आब बाभनो भाइ सब केँ लेल कठिन अछि, तैँ न आब हुनकर भाषा ‘मैथिली’ कहि अपजलहा नेता सब अपन ‘नेतागिरी’ चमकाबैत अछि। बाभनो सबहक अनपढ धियापुता सब शूद्रवत् कतेको जीवनचर्याकेँ आत्मासात करैत छैक। लेकिन, कनेक एहि सब श्लोक केर अर्थ मैथिली मे मनन करियौक, पता चलत जे अहाँ बाभन होइ वा तिरपन, आ कि चौबन आ कि पचपन – बिना ईश मे निवास केने योग पूरा नहि होयत। कमाइ अधूरा रहि जायत।
जे मनुष्य:
१. योग सँ युक्त हृदय (चित्त), आ,
२. समस्त भूतभावन (सब जीव-वस्तु आदि) लेल समदृष्टि (बरोबरि नजरि/दृष्टि), सँ,
सब किछु मे आत्माक दर्शन आ आत्मा मे सब किछु केर दर्शन करैत अछि;
ओ मनुष्य जे:
सब किछु मे ‘हमरे’ देखैत अछि, आ,
‘हमरे’ मे सब किछु केँ देखैत अछि;
ओ कदापि न हमरा सँ अलग भऽ सकैत अछि,
नहिये हम ओकरा सँ अलग भऽ सकैत छी;
ओ मनुष्य जे:
एकत्वभाव मे रहैत,
सब किछु मे अवस्थित ‘हमरे’ टा भजैत (जपैत, सुमिरैत, गोहारैत) अछि,
ओकर वर्तमान ‘जीवनक कोनो भी रूप’ हो,
ओ “योगी” स्वयं “हमरा” मे निवास करैत अछि।
याद रहय, सुख आ दु:ख द्वंद्व थिकैक। पहिल शर्त ‘समदृष्टि’ छैक। योग सँ युक्त बनबाक लेल सेहो यैह अवस्था तक पहुचबाक छैक। ‘समदृष्टि’ सँ अहाँ हरेक जीव – हरेक निर्जीव – हर भूत मे ‘भूतभावन भगवान्’ केँ देखि सकब। अल्लाह आ ईश्वर केर अलग-अलग स्वरूप या विभिन्न मूर्ति आ नाम मे एकमात्र ‘भगवान्’ केँ देखय लेल सेहो द्वंद्व सँ मुक्त बनहे टा पडत।
एक बेर जँ कोनो पैघ लोक संग क्षणिक दर्शन होइत अछि तऽ मोन कतेक आनन्दित होइत अछि, कतेक बेर ओहि बातक चर्चा हमरा लोकनि अपन इष्ट-मित्र-परिचित संग सब ठाम करैत रहैत छी। कनेक विचारू! सदिखन जँ भगवान् अहाँक संग रहैथ, ओ अहाँ सँ अलग कदापि हेबे नहि करैथ, तखन अहाँक आनन्दक सीमा कतय रहत!!
फल्लाँ बाबु!! ताहि आनन्द ओ परमानन्द लेल एकमात्र शर्त छैक “सब किछु मे हुनके देखू, हुनके मे सब किछु केँ देखू!”
हे दीनानाथ!! हे दिगम्बर!! हे विश्वंभर!! हम दोसर केकरा सुमिरू जखन ई बुझैत छियैक जे ‘सबहक मालिक आ शरणागतवत्सल’ अहीं टा छी।
हम नहि जायब केकरो दरबज्जा….
यौ! हम नहि जायब केकरो दरबज्जा!!
किनको न कियो पहिचानी!
बिहुँसि कय दर्शन दियऽ दीन-दानी!!
हरि: हर:!!


text:
कोलकाता, जनबरी ३१, २०१६. मैथिली जिन्दाबाद!!
धारावाहिक काव्यगोष्ठी ‘अकासतर बैसकी’क वर्ष 2016क दोसर बैसकी आइ 31-1-16 के कोलकाता पुस्तक मेलाक अवसरपर स्थानीय मिलन मेला प्रांगणमे आयोजित भेल। चन्दन कुमार झाक संयोजनमें आयोजित एहि पहिल बैसकीक अध्यक्षता कोलकाताक चर्चित गीतकार, गायक आ संगीतकार विजय इस्सर कयलनि।
आजुक बैसकीमे मिथिलेश कुमार झा, भास्कर झा, आमोद झाक अलावे प्रसिद्ध नाट्य निर्देशक गंगा झा आ अखिल भारतीय मिथिला पार्टीक महासचिव रत्नेश्वर झाक उपस्थिति विशेष उल्लेखनीय रहल। आजुक बैसकीमे चन्दन कुमार झाक सद्यः प्रकाशित बाल कविता संग्रह- बिहुँसि रहल अछि अमलतास’क विधिवत लोकार्पण सेहो भेल।
गोष्ठीक आरम्भ करैत सर्वप्रथम मिथिलेश कुमार झा अपन टटका कविता ‘मानबोट’ पढ़लनि। तकर बाद भास्कर झा स्वरचित गजलक पाठ कयलनि। रत्नेश्वर झा सद्यःलोकार्पित बाल कविता संग्रहक ‘संकल्प’ कविताक पाठ कयलनि। तकर बाद चन्दन कुमार झा कविशेखर बदरीनाथ झा द्वारा सम्पादित ‘मैथिली गीत रत्नावली’मे संकलित मध्यकालीन कवि शम्भुदत्त झाक गीत तथा महाकवि दयाकान्त झाक कविता-माहुर-माहुर केर काट थीक’क पाठ कयलनि आ अपन एकटा गजल पढ़लनि।
आमोदकुमार झा आ गंगा झाक काव्यपाठक बाद मिथिलेश कुमार झा, मुन्नाजी लिखित पोथीक समीक्षा पढ़लनि। बैसकीक अंतमे अध्यक्ष विजय इस्सर अपन कविता आ गीत सुनौलनि। निकट भविष्य में एहि बैसकीकेँ आर सार्थक रूप प्रदान करबाक कामनाक संग आजुक बैसकीक समापन भेल।


text:
गढिमाई नगरपालिका
मध्य नेपालक बारा जिलाम रहल गढिमाई नगरपालिका द्रुततर गतिमा बिकाश होए वाला नगर अछि । जितपुर बजार रहल ठाँमक केन्द्र बनेन छल ।[१] ई नगरपालिका २०६८ साउन १ सं लागू भेल छल लेकिन कार्यन्वयनमा हाल जेष्ठ ४,२०७१ सुरु भेल छल । ई नगरपालिका घोषणा गर्दा पिपरा सिमरा,जितपुर,छातापिपरा,फत्तेपुर आर डुमरवाना गाउँ विकास समितिसभ समावेश कएल गेल छल । आर्थिक वर्ष २०६८/६९क बजेटमार्फत् मुलुकमा ४१ नयाँ नगरपालिकाम गढिमाई सेहो नगरपालिका बनल छल। महानगरपालिका, उपमहानगरपालिका आर नगरपालिका कक आब मुलुकमा कूल १३० नगर पालिका अछि तहिना गाविसक संख्या ३ हजार ९ सय १५ सा कम भक ३ हजार ६ सय ३३ अछि ।
जनसङ्ख्या[सम्पादन करी]
पिपरा सिमरा,जितपुर,छातापिपरा,फत्तेपुर र डुमरवाना गाविसहरूलाई मिलाक गढिमाई नगरपालिका बनावल गेल छल । तहिना बि.स.२०६८ क जनगणना अनुसार ई ठामसभ जनसंख्या जोडिक ८३,३६७ रहल अछि ।[२]
भौगोलिक अवस्थिति[सम्पादन करी]
अक्षांश: २६.५१" देखि २७.२" उत्तरसम्म देशान्तर: ८४.५१" देखि ८५.१६" पूर्वसम्म सिमा: पूर्व रौतहट जिल्ला, पश्चिम पर्सा, उत्तर मकवानपुर जिल्ला, दक्षिण: भारतको विहार राज्यको पूर्वी चम्पारण जिला सब स अग्लोस्थान: समुद्र सतहबाट ९१५ मिटर सब स होचोस्थान : समुद्र सतहबाट १५२ मिटर क्षेत्रफल: १,१९० वर्ग किलोमिटर (१२९५६३ हेक्टर) हावापानी: उष्ण
इतिहास[सम्पादन करी]
ई नगरपालिक उत्तर पूर्वी भागम जमानामा गढी गौडा (बारा गढीमाई) आर गोश्वाराको रूपम रहेकल बारागढी स्थानक नामस बरा जिलाक नाम बारा राखल गेल छ
मन्दिर[सम्पादन करी]
बाराक प्रसिद्ध गढीमाईक मन्दिर अहिठाम अवस्थित अछि,जे बारा कलैया स करिब ७ किलोमिटर पूर्व दिशामा अछि।
प्रमुख नदी खोला तथा तालसभ[सम्पादन करी]
प्रमुख नदी: अणुवा(अरुवा), लालवकैया, पसाहा, जमुनी, तीयर, दुधौरा, बंगरी, थल्ही। साना खोलासभ:- काट खोला, टेन्ग्रहर, सिर्सींया, भुटिया नाला, कोरिया नाला, सिलपैत नाला, बिजौरी खोला, सिंगहा नाला, भेडाहा नाला, भुतहिखोला। प्रमुख तालसभ:- हलखोरिया दह, झरोखर पोखरी, शिव सरोवर, ईटाहि पोखरी,कवहीपोखरी, सन्तगजपोखरी देवापुर पोखरी।
मुख्य बजारसभ[सम्पादन करी]
सिमरौनगढ,कचोर्वा, पिप्राढी, वरियारपुर, कलैया, बेलहिया, प्रस्टोका, गंजभवानीपुर, फेटा, प्रसौनी, परवानीपुर, जीतपुर, सिमरा, डुमरवाना, अमलेखगंज, निजगढ, कोल्भी, कवहीगोठ, रतनपुरी आदि।
सन्दर्भ सामग्रीसभ[सम्पादन करी]
- ↑ "थप ७२ नयाँ नगरपालिका", अन्तिम पहुँच मई १८,२०१४।
- ↑ "नेपाल जनगणना बि.स.२०६८", अन्तिम पहुँच नवम्बर २०१२।


text:
पटना । 16 साल स बंद पड़ल निगम आ बोर्ड क कर्मचारी कए अन्य विभाग मे समायोजित करबाक पहल राज्य सरकार शुरू करि देलक अछि। एहि कर्मचारी स प्रशासी विभाग क रिक्त पद कए भरबा क लेल आ अतिरिक्त हेबा पर हुनका बेहतर स्थिति मे चलि रहल विभिन्न निगम मे तैनात करबाक तैयारी अछि। उद्योग विभाग क उप सचिव उद्योग विभाग स जुड़ल सबटा निगम (विसीको कए छोडि़कए) स वर्तमान अस्तित्व आ दायित्व क संबंध मे प्रतिवेदन मंगलाह अछि। पत्र जारी करि कहल गेल अछि जे निर्देशित बिंदु पर वांछित प्रतिवेदन एखन अपर्याप्त अछि। वितरण एबाक बाद कार्रवाई आगू बढ़त। 16 साल स वेतन बंद भेला स कर्मी क आर्थिक स्थिति दयनीय भ चुकल अछि।
उद्योग विभाग क उप सचिव बिहार राज्य वित्तीय निगम, बिहार औद्योगिक क्षेत्र विकास प्राधिकरण, बिहार राज्य साख एवं विनियोग निगम आ बिहार राज्य खादी ग्रामोद्योग निगम स रिक्त पद क सूची यथाशीघ्र उपलब्ध करेबा लेल कहलक अछि। बंद पड़ल निगम आ बोर्ड क प्रबंध निदेशक स उद्योग विभाग कर्मचारीक सूची सहित पूरा विवरण उपलब्ध करेबाक निर्देश देलक अछि। एहि मे बिहार राज्य औद्यौगिक विकास निगम, बिहार राज्य लद्यु-उद्योग निगम, बिहार राज्य हस्तकरधा एवं हस्तशिल्प निगम, बिहार राज्य वस्त्र निगम आओर बिहार राज्य औषधि एवं रसायन विकास निगम आदि शामिल अछि।


text:
मुम्बई कायम करत नव मिसाल – नया अनुकरणीय उदाहरण
– पंकज झा, राष्ट्रीय अध्यक्ष, दहेज मुक्त मिथिला, मुम्बई सँ
सम्पूर्ण भारतवर्ष मे मैथिल समाज भिन्न-भिन्न कार्य लेल भिन्न-भिन्न नाम सँ संगठन और संस्था बनौने छथि। बहुत संगठन बहुत रास काज सेहो अपन-अपन स्तर सँ कय रहल अछि। मूल उद्येश सबहक यैह होइत छैक जे अपन मैथिल समाज केर कल्याण वास्ते किछु न किछु प्रयास करी। ताहि लेल एक-दोसर संग स्पर्धाक भावना सेहो बहुत बेसी रहब स्वाभाविके छैक। नीक बात छैक, प्रतिस्पर्धा हेबाक चाही। स्पर्धा कोनो अधलाह शब्द नै छैक। स्पर्धा सदैव लोक केँ आगाँ बढय मे प्रेरणा देबाक काज करैत छैक। मुदा स्पर्धा केहन? और स्पर्धा ककरा सँ? ई दुइ महत्वपूर्ण प्रश्न एहि सन्दर्भ मे सोझाँ ठाढ देखा रहल अछि।
हमरा मोन पड़ैत अछि जे जखन हम सब धिया-पुता रही, गाम-घर मे फूस आ माटिक भीतघर मे दुर्घटनावश आगि लागि जाएत छल तऽ सम्पूर्ण ग्रामीण अपन-अपन घर सँ डोल-बाल्टी लऽ कऽ आगि मिझेबाक लेल दौड़ि पड़ैत छल। सब केँ एक मात्र उद्देश्य होएत छल जे कोहुना आगि मिझाय, क्षति होमय सँ बचय। ओतय ई स्पर्धा नहि होएत छल जे फलाँ बाबु चाइर बाल्टी पाइन फेकल्खिन त हम पाँच किया नहि फेकब। ओतय मात्र एक्कहि टा उद्देश्य होएत छलैक जे कोहुना जल्दी सँ जल्दी आगि मिझा जाय। हाँ स्पर्धा ई जरुर होएत छल जे फलाँ कका केर मकान जेहन बनलैन ताहि सँ नीक हम कोना बनाबी। और ई बहुत बढ़िया स्पर्धा छल। ई हेबाको चाही। बढियां बनेबाक प्रतिस्पर्धा सँ आखिर गामोक सुन्दरता बढि जाएत छल।
हमर कहबाक अभिप्राय ई अछि जे समाज मे कोनो भी कुरीति, बुराई वा कमी-कमजोरी केँ दूर करबाक लेल हम सब अपन-अपन स्तर सँ पूरा जोर लगा दी। जेना कि गाम-घर मे आगि लगला पर समुच्चा गाम एक भऽ जाएत छल, बिल्कुल ताहि तरहें सब केओ एकजुट बनिकय कोनो सार्थक प्रयास केँ सफल बनाबय लेल कार्य करी। और प्रगतिशील, सकारात्मक आ प्रेरणादायक काज लेल अवश्य ई प्रयास करी जे नीक सँ नीक काज हमरा बूत्ते कोना होयत जाहि लेल समाजक सम्मान आ प्रतिष्ठा केँ बढ़ा सकी।
विगत किछु समय मे मुंबई महानगरीक मैथिल सेहो जागल बुझाएत छथि। बहुत नीक-नीक काज सब होमय लागल अछि। सब अपन-अपन स्तर सँ किछु-किछु काज कय रहला अछि। कियो गोटे रक्तदान शिविर केर आयोजन कय रहला अछि तऽ कियो गोटे दहेज़ उन्मूलन लेल जागरूकता अभियान चला रहला अछि, कियो गोटे आध्यात्मिक जागरण त कियो गोटे धिया-पुता सब केँ शिक्षा मे सहयोग कय रहला अछि; एहि तरहें काज केर समन्वय सब गोटे संगे मिलि-जुलि कय अगर कएल जाय तँ शायद काजक परिणाम बहुत सकारात्मक होयत।
अही क्रम मे मुंबई मे श्री संदीप झा, श्री धीरज चन्द्र झा, श्री जय माधव झा, श्री जय नारायण झा, श्री प्रेम चन्द्र झा आदि बहुत वरिष्ठ आर सक्रिय मैथिलपुत्र समाज केँ एक सूत्र मे बान्हि जनकल्याण योजनाक तहत एक-एक योजनाक संग सामाजिक समन्वय लेल एक टा समिति केर निर्माण केला अछि। एहि समिति केर निर्माण मिथिलाक गौरव मैथिलानी नगरसेविका श्रीमती पुतुल रविन्द्र झा केर अध्यक्षता मे पिछला १०/०१/२०१६ नेरुल राजेंद्र भवन मे भेल छल। और एहि सभा मे प्रथम योजना मे “वर-वधु” मिलन समारोह केर आयोजन करबाक प्रस्ताव छल। जेकर समर्थन सम्पूर्ण समाजक विभिन्न संस्था सँ आयल प्रतिनिधि लोकनि केने छलाह। एहि प्रस्ताव पर आब दोसर बैसार २४/०१/२०१६ केँ कांदिवली मे श्री अशोक सिन्हा जी केर निवास पर संपन्न भेल अछि जाहि मे मार्च २०१६ तक दस हजार मैथिल परिवार केर विवरण एकत्र करबाक योजना बनल। एहि विवरण सँ समाज मे विवाह-दान, रोजी-रोजगार, शिक्षा-दीक्षा आदि बहुत विषय पर सूचना संकलनक संग वांछित जगह पर आपसी सहयोग केर अपेक्षा सेहो राखल गेल।
एहि बैसार मे उपस्थित छला संदीप झा, धिरजचंद्र झा, देवलोचन चौधरी, धर्मेन्द्र नाथ ठाकुर, कृष्णकुमार झा, अशोक कुमार सिन्हा, त्रिपुरारी चौधरी, देवशंकर चौधरी, जय माधव झा, अरुण कुमार चौधरी, संजय मिश्रा, सम्पति झा, विमलकुमार झा, कमलेश कुमार झा, पं धर्मानंद झा, वि एन झा, पंकज झा, दीपक झा, पवन कुमार झा, भगवान चौधरी, भारतेंदु विमल, राजकुमार झा, नरेन्द्र झा, महेश कुमार झा, रविन्द्र झा, बौवाकान्त झा आदि। आपसी समन्वय सँ एहि तरहें समाजोपयोगी विभिन्न कार्य होएत रहबाक आशाक संग मुम्बई मैथिल समाज सौंसे देशक मैथिल समाज लेल एकटा नव अनुकरणीय उदाहरण प्रस्तुत करत ई भरोस राखैत बैसार केँ समापन कैल गेल।


text:
नई दिल्ली:नई दिल्ली सs गुवाहाटी जा रहल राजधानी एक्सप्रेस में यात्रा कs दौरान एक बृद्धक यात्री मरल अवस्था में भेटल । रेल थानाध्यक्ष संतोष कुमार बुधवार केँ कहलैथ जे राजधानी एक्सप्रेस ट्रेन केँ बी वन बोगी केँ सीट सs लाश केँ निच्चा उतारा गेल ।
बगल में बैसल सह यात्री सब बृद्धक रबेल सिंह (64साल ) केँ सीट पर मरल अवस्था मे देखलक । सनका भेला पर जखन नजदीक स देखलें त पता लगलें जे हिनक मृत्यु भ गेल छैन । ट्रेन में मरै के सूचना टी टी ई के देल गेल । टी टी ई घटना के जानकारी कटिहार कंट्रोल के देलैथ ।
थानाध्यक्ष कहलैथ जे ट्रेनक किशनगंज पहुंचला पर लाश केर किशनगंज रेलवे स्टेशन पर उतारल गेल। मृतक बुजुर्ग केर संग सsभेटल फोन सs हुनक परिजन सब केँ सूचना द देल गेल आइछ । मरल बुजुर्ग दिल्ली केर रहैए बला बताओल जा रहल अछि।जे कोनो काज सs गुवाहाटी जा रहल छेलैथ। मरै केँ कारण स्पष्ट नञि भेला । पुलिस जांच कs रहल अछि।एही लाश केँ सदर अस्पताल भेजल गेल छि। मरल यात्री केँ पास सs मिलल समान के रेल थाना में राखल गेल अछि।
#बृद्धक लाश # राजधानी एक्सप्रेस # मैथिली समाचार


text:
वर्ष 2015 तक पूरा होयत परियोजना, खत्म होयत सिलिंडर युग
नई दिल्ली। बिहारक आठ टा शहर मे अगिला पांच साल मे सिलिंडर युग खत्म भ जाइत। सरकार एहि शहर पर गैस पाइप लाईन बिछा कए भनसाघर तक गैस पहुंचेबाक योजना कए मंजूर करि लेलक अछि। सरकार आइ लोकसभा मे एहि गपक जानकारी देलक। पेट्रोलियम एवं प्राकृतिक गैस राज्य मंत्री जितिन प्रसाद प्रश्न काल क दौरान कहलथि जे देश मे गैस पाइप लाइन क जाल बिछाबा लेल विजन 2015 कए अंतिम रूप दे देल गेल अछि। ओ कहला जे गेल इंडिया लिमिटेड क संयुक्त उद्यम सहित केन्द्र सरकार द्वारा अधिकृत नगर गैस वितरण कंपनी पाइप लाइन क नेटवर्क क विस्तार क लेल काज करि रहल अछि। एहि काज क लेल किछु आओर कंपनी कए अधिकृत करबाक काज पेट्रोलियम एवं प्राकृतिक गैस विनियामक बोर्ड द्वारा कैल जायत। प्रसाद कहला जे जाहि बिहारक जहि बाठ शहर मे 2015 तक पाइप लाइन बिछाउल जाइत ओहि मे पटना, गया, सासाराम, औरगाबाद, बरौनी, भागलपुर, मुजफ्फरपुर आओर दरभंगा अछि।


text:
दममूचुर्महात्मानमनलप्रभवं भृगुम्॥१॥महर्षि भृगु द्वारा स्नातकक लेल निक जेकाँ निरूपित आचरण योग्य धर्म केँ सुनि ऋषिगण अग्निक समान प्रकाशमान महात्मा भृगु सँ कहलनि –
एवं यथोक्तं विप्राणां स्वधर्ममनुतिष्ठताम्॥
कथं मृत्युः प्रभवति वेदशास्त्रविदां प्रभो॥२॥
भगवन्! हमरा सबकेँ जेना अपने ब्राह्मणोंक कर्तव्यक बारे मे बतेलहुँ, तहिना ईहो बतेबाक कृपा करू जे अपन धर्मक पालन करयवला वेद-शास्त्र मे निपुण ब्राह्मणक अकाल मृत्यु कोन कारण सँ होएत अछि।
स तानुवाच धर्मात्मा महर्षीन्मानवो भृगुः॥
श्रूयतां येन दोषेण मृत्युर्विप्राञ्जिघांसति॥३॥
मनुक वंशज धर्मात्मा महर्षि भृगु तखन ऋषि सब सँ कहला – हम अहाँ सब केँ बता रहल छी मृत्यु कोन दोषक कारण विद्वान् तथा आचारनिष्ठ ब्राह्मण केँ मारबाक इच्छा करैत अछि, सुनू।
अनभ्यासेन वेदानामाचारस्य च वर्जनात्॥
आलस्यादन्नदोषाच्च मृत्युर्विप्राञ्जिघांसति॥४॥
वेद पाठ केर अभ्यास नहि करब, सदाचार केर पालन नहि करब, आलस्यमे पड़ल रहब, समय पर जाग्रत नहि होयब, करबा योग्य कर्मकेँ टारि देब, दूषित अन्नकेर भक्षण करब, जे खेबा योग्य नहि अछि सेहो खायब या अन्यायसँ कमायल धन सँ जीवन चलायब – यैह कारणसँ मृत्यु असमय कोनो ब्राह्मण केँ अपन शिकार बनबैत अछि।
लशुनं गृञ्जनं चैव पलाण्डुं कवकानि च॥
अभक्ष्याणि द्विजातीनाममेध्यप्रभवानि च॥५॥
लहसुन, शलजम, प्याज, कुकरमुत्ता और गन्दा स्थान मे पैदा होयवाला खाद्य पदार्थक खेबासँ बुद्धि भ्रष्ट होइत अछि। अतः ई सब ब्राह्मण केँ नहि खेबाक चाही।
लोहितान् वृक्षनिर्यासान् व्रश्चनप्रभवांस्तथा॥
शेलुं गव्यं च पीयूषं प्रयत्नेन विवर्जयेत्॥६॥
लाल रंगवला गाछक गोंद, वृक्षमे छेद कएला सँ निकलयवला रस, लसूड़ा आदि लेसवला फल और एहेन गायकेर दूध सँ जे बच्चा हालहि मे जन्म देलक अछि, एहि सभ वस्तुक सेवन नहि करबाक चाही। एहि सँ अकाल मृत्यु केर सम्भावना बढि जाएत अछि।
वृथाकृसरसंयावं पायसायूपमेव च।
अनुपाकृतमांसानि देवान्नानि हवींषि च॥७॥
तिल-चाउर केर दूध मे बनल खीर, दूध केर रबड़ी, मालपूआ आदि बेकार केर पकवान अछि अर्थात् स्वास्थ्य केर लेल हानिकारक होइछ। एकर सेवन नहि करू। एकर अलावे मांस तथा हवनकेर पुरोडाश केँ बलि चढेने बिना नहि खाउ।
अनिर्दशायाः गोः क्षीरमौष्ट्रमैकशफं तथा।
आविकं सन्धिनीक्षीरं विवत्सायाश्च गोः पयः॥८॥
प्रसव करबाक दिन सँ जेकरा दस दिन व्यतीत नहि भेल हो एहेन गाय, ऊंटनी, एक खुर वाली पशु (घोड़ी, गधी, आदि) भेड़, गरमायल (गर्भवती होयबाक इच्छावाली) तथा एहेन गाय जेकर बच्चा मरि गेल हो, ओकर दूध नहि पीबाक चाही।
आरण्यानां च सर्वेषां मृगाणां माहिषं बिना।
स्त्रीक्षीरं चैव वर्ज्यानि सर्वशुक्तानि चैव हि॥९॥
भैंस केर अतिरिक्त सब वनैल पशु आदिक और अपन स्त्रीका दूध पीबाक योग्य नहि होइछ। सब सड़ल-गलल या बहुत खट्टा पदार्थ खेबा योग्य नहि होइछ। एकरा सबकेँ त्याग कय देबाक चाही।
दधिभिक्ष्यं च शुक्तेषु सर्वं च दधिसम्भवम्।
यानि चैवाभिषूयन्ते पुष्पमूलफलैः शुभैः॥१०॥
शुक्त मे दही तथा ओहि सँ बनयवला पदार्थ (मट्ठा, छाछ, तक्र, आदि) तथा जे शुभ (नशा नहि करयवला) फूल, जैड़ तथा फलसँ निर्मित पदार्थ (अचार, चटनी, मुरब्बा, आदि) भक्षण करबा योग्य नहि होइछ।
टिप्पणी: शुक्तसँ आशय कांजीं-किसी आदि जेहेन पदार्थ सँ अछि जे अधिक-अधिक समय धरि राखल रहलाक कारण खट्टा भऽ जाएत अछि। दही सेहो एक एहने पदार्थ होइछ।
अनिर्दिष्टांश्चैकशफांष्टिभं च विवर्जयेत्॥११॥कच्चा मांस भक्षण करनिहार सब जानवर-पक्षी, गांवमे रहयवला (मुर्गा, परवा, मेना आदि) पक्षी, नाम सँ निर्देश नहि कैल गेल एक खुर वला पशु (जेना गदहा आदि) और टिटिहरी केर मांस भक्षण नहि करय।
कलविङ्कं प्लवं हंसं चक्राहं ग्रामकुक्कुटम्।
सारसं रज्जुदालं च दात्यूहं शुकसारिके॥१२॥
प्रतुदाञ्जालपादांश्च कोयष्टिनखविष्किरान्।
निमज्जतश्च मत्स्यादान् शौचं बल्लूरमेव च॥१३॥
बकं चैव बलाकां च काकोलं खञ्जरीटकम्।
मत्स्यादान्विडवराहांश्च मत्स्यानेव च सर्वशः॥१४॥
सेवन योग्य नहि होयबा सँ गौरैया, परेवा, हंस, चकवा, पालतू मुर्गा, सारस, डौम कौआ, जल कौआ, तोता, मैना, लोल सँ फाड़िकय मांस खायवला, पैर मे जाल-सन राखयवाला बाज जेहेन जीव-जन्तु, चील, नहसँ फाड़िकय खायवाला, पानि मे डुबकी लगाकय माछकेँ पकड़िकय भक्षण करयवला जलचर, वध स्थल पर पड़ल सूखल मांस, बगुला, बत्तख, करेरूंगा, खञ्जन, माछ खायवला जीव, मल आदि खायवला शूकर (सुग्गर) एवं मत्स्य (माछ) नहि खेबाक चाही।
यो यस्य मांसमश्नाति स तन्मांसाद उच्यते।
मत्स्यादः सर्वमांसादस्तस्मात्मत्स्यान्विवर्जयेत्॥
जाहि जीवक मांस जे व्यक्ति खाएत अछि ओ ओहि जीव केर भक्षक होएत अछि। माछ द्वारा सब जीवकेर मांस खायल जाएछ। तैँ माछ खायवाला सर्वभक्षक होएछ। सर्वभक्षक बनबाक पाप सँ बचबाक लेल माछ नहि खेबाक चाही।
राजीवान्सिंहतुण्डांश्च सशल्काश्चैव सर्वशः॥१६॥पाठीन प्रकारक माछ हव्य देव यज्ञ मे और रोहित किस्मक माछ कव्य-पितृ श्राद्धमे स्वीकार कैल जाएछ। ताहि हेतु एहि दुनू तरहक तथा राजीव और सिंहतुण्डा प्रकार वला एवं मोट त्वचा वला माछक भक्षण करब मना नहि अछि।
न भक्षयेदेकचरानज्ञातांश्च मृगद्विजान्।
भक्ष्येष्वपि समुद्दिष्टान् सर्वान्पञ्चनखांस्तथा॥१७॥
स्वाविधं शल्यकं गोधां खङ्गकूर्मशशांस्तथा।
भक्ष्यान्पञ्चनखे ष्वाहु रनुष्ट्रांश्चैकतोदतः॥१८॥
एहेन जीव जेकरा भक्षण योग्य कहल गेल अछि ओ एकाकिये चरैत वा रेंगैत अछि, जेना सांप आदि। अनजाइने पशु-पक्षी आर सिंह, चीता, व्याघ्र जेहेन पशु जेकर पाँच टा नह होएछ, भक्षण योग्य नहि अछि। एकर अलावे सेह, शल्यक, गोधा, खङ्ग, कछुवा, खरगोश आदि केर भक्षण कैल जा सकैत अछि।
छत्राकं विड्वराहं च लशुनं ग्रामकुक्कुटम्।
पलाण्डुं गृञ्जनं चैव मत्या जग्ध्वा पतेद् द्विजः॥१९॥
जानिबूझिकय कवक-भूकन्द विशेष (छत्राक), गामक सुग्गर, गामक मुर्गा, लहसुन, प्याज और शलजम केँ खेनिहार व्यक्ति केँ पतित मानबाक चाही।
अमत्यैतानिषड्जग्ध्वा कृच्छ्रं सान्तपनंचरेत्।
यति चान्द्रायणं वाऽपि शेषेषूपवसेदहः॥२०॥
अनजाइने मे एहि छः वस्तु (ऊपरकेर श्लोक मे बतायल गेल) केँ खायवला व्यक्ति केँ सान्तपन या यति चान्द्रायण व्रत केर अनुष्ठान करबाक आगाँ बतायल गेल अछि, ताहि अनुसारे प्रायश्चित करबाक चाही। एहिमे सँ कोनो एक केँ चखबो केला सँ एक दिन केर उपवास करब आवश्यक अछि।
संवत्सरस्यैकमपि चरेत्कृच्छ्रं द्विजोत्तमः।
अज्ञातभुक्तशुद्ध्यर्थं ज्ञातस्य तु विशेषतः॥२१॥
एहि शंका केँ दूर करबाक लेल जे कहियो अनजाइनो मे कोनो निषिद्ध पदार्थ (मना कैल गेल पदार्थ) नहि खा लेने होइ, वर्ष मे एक बेर सामान्य रूप सँ व्रत कय लेब उचित अछि। अगर जानैत-बूझैत सेहो कोनो निषिद्ध पदार्थ खा ली तऽ फेर विशेष रूप सँ किछु व्रत राखी जाहि सँ ओकर प्रायश्चित भऽ जाय।
यज्ञार्थं ब्राह्मणैर्वध्याः प्रशस्ताः मृगपक्षिणः।
भृत्यानां चैव वृत्त्यर्थमगस्त्यो ह्याचरत्पुरा॥२२॥
ब्राह्मण केँ यज्ञ करब और अपन सेवक केँ पेट भरबाक लेल केवल भक्षण योग्य कहल गेल पशु-पक्षी टा केर वध करबाक चाही। प्राचिनहिकाल सँ महर्षि अगस्त्य द्वारा एहि परम्पराक प्रारंभ कैल गेल।
बभूवुर्हि पुरोडाशाः भक्ष्याणां मृगपक्षिणाम्।
पुराणेष्वृषियज्ञेषु ब्रह्मक्षत्रसवेषु च॥२३॥
प्राचीनकाल मे सेहो मुनि, ब्राह्मण तथा क्षत्रिय केँ यज्ञ मे भक्ष्य पशु-पक्षी केर हविष्य-हव्य (पुरोडाश) बनायल गेल छल।
यत्किञ्चित्स्नेहसंयुक्तं भक्ष्यं भाज्यमगर्हितम्।
तत्पर्युषितमय्पाद्यं हविःशेषं च यद्भवेत्॥२४॥
अन्य भोज्य पदार्थ जे बासी अछि, ओकरो घी-तेल सँ संस्कारयुक्त (शुद्ध कय या घी आदि लगाकय गर्म कय केँ) कय तथा शेष रहल बासी यज्ञ-अन्नकेँ बिना संस्कार केनहियो खेबाक चाही।
चिरस्थितमपि त्वाद्यमस्नेहाक्तं द्विजातिभिः।
यवगोधूमजं सर्वं पयसश्चैव विक्रिया॥२५॥
यदि घी वाली मिठाई, जे जौ-गेहूँ आदि केर दूधमे पकाकय बनायल गेल हो, बहुत दिनक राखलो रहलाक बादो ब्राह्मण, क्षत्रिय तथा वैश्य केँ ओ खा लेबाक चाही।
मांसायातः प्रवक्ष्यामि विधिं भक्षणवर्जने॥२६॥भृगुजी कहला – महर्षिगण! हम द्विजाति (ब्राह्मण, क्षत्रिय, वैश्य) केर लेल समग्र रूप सँ खेबा योग्य तथा नहि खेबा योग्य पदार्थोंक वर्णन तँ कय देलहुँ, आब हम मांस खेबाक और त्याग करबाक विधि सुनाबैत छी, ध्यान सँ सुनू।
प्रोक्षितं भक्षयेन्मांसं ब्राह्मणानां च काम्यया।
यथाविधि नियुक्तस्तु प्राणानामेव चात्यये॥२७॥
यदि ब्राह्मण केँ मांस भक्षण करेबाक कामना हो तऽ यज्ञ मे प्रोक्षण विधि सँ मांस केँ शुद्ध कय केँ हुनका परोसल जाय तथा स्वयं भक्षण कैल जाय। अगर अपन प्राण केँ बचेबाक लेल मांसाहार करय पड़य तऽ विधि तथा नियम केँ पालन करैत मात्र ओ खाएल जाय।
प्राणस्यान्नमिदं सर्वं प्रजापतिरकल्पयत्।
स्थावरं जङ्गमं चैव सर्वं प्राणस्य भोजनम्॥२८॥
सब प्रकारक अन्न प्रजापति ब्रह्माजी द्वारा प्राण केर रक्षा हेतु मात्र बनायल गेल अछि। ताहि सँ एहि जगत केर समस्त स्थावर तथा जङ्गम पदार्थोंक जीवकेँ भोजन बुझबाक चाही।
चराणामन्नमचरा दंष्ट्रिणामप्यदष्ट्रिणः।
अहस्ताश्च सहस्तानां शूराणां चैव भीरवः॥२९॥
चर जीव (अर्थात् चलयवला जानवर जेना – गाय, भैंस, आदि) केर लेल अचर (नहि चलयवला जेना – गाछ, घास-फूस, आदि), बड़का दांत वला जीव जेना – सिंह, व्याघ्र आदिक लेल छोट-छोट दांत वला (जेना – हरिन आदि), हाथ वला जीव केर लेल बिना हाथवला (जेना – माछ आदि) तथा साहसी जीवक लेल कायर जीव केर भोजनक रूपमे बनायल गेल अछि।
नात्ता दुष्यत्यदन्नाद्यान्प्राणिनोऽहन्यहन्यपि।
धात्रैव सृष्टा ह्यद्याश्च प्राणिनोऽत्तार एव च॥३०॥
भक्षण करय योग्य प्राणि सब केँ प्रतिदिन खायवला कोनो दोष सँ ग्रस्त नहि होयत कियैक तऽ एहि लोक मे खायवला और खायल जायवलाक रचना ब्रह्माजी अपनहि केलनि अछि।
अतोऽन्यथाप्रवृत्तिस्तु राक्षसो विधिरुच्यते॥३१॥यज्ञक वास्ते पशु आदिक वध करब तथा ओकर मांस भक्षण करब देवोचित कार्य अछि। यज्ञक अतिरिक्त केवल मांस भक्षणक हेतु पशुक वध करब राक्षसी कर्म थीक।
क्रीत्वा स्वयं वाप्युत्पाद्य परोपकृतमेव वा।
देवान्पितृंश्चार्चयित्वा खादन्मांसं न दुष्यति॥३२॥
क्रय कय आनल, पशु केँ अपनहि मारिकय आनल या कियो दोसर द्वारा पशुक वध कैल गेला सँ आनल मांस सँ देवता एवं पितरक पूजन करैत ओकरा खायवला व्यक्ति दोषसँ ग्रस्त नहि होएत अछि।
नाद्यादविधिना मांसं विधिज्ञोऽनापदि द्विजः।
जग्ध्वा ह्यविधिना मांसं प्रेत्य तैरद्यतेऽवशः॥३३॥
जे ब्राह्मण विधि-विधान केँ जनैत अछि ओकरा संकटकाल केँ छोड़िकय सामान्य परिस्थिति मे विधि-विधानक पालन केने बिना मांसाहार नहि करबाक चाही। एना केने बिना जे मांस भक्षण करैत अछि, ओकरा ऐगला जन्म मे ओही जीवक शिकार बनबाक लेल विवश होमय पड़ैत अछि।
न तादृशं भवत्येनो मृगहन्तुर्धनार्थिनः।
यादृशं भवति प्रेत्य वृथा मांसानि खादतः॥३४॥
पशु वध कयकेँ आजीविका चलाबयवला केँ ओतेक पाप नहि लगैछ जतेक विधि-विधानक पालन केने बिना मांस भक्षण करनिहार केँ एहि लोक आर परलोक मे होएत अछि।
नियुक्तस्तु यथान्यायं यो मांसं नात्ति मानवः।
स प्रेत्य पशुतां याति सम्भवानेकविंशतिम्॥३५॥
श्राद्ध तथा मधुपर्क मे जे व्यक्ति पितर सब केँ विधि अनुसार मांस अर्पण करैत स्वयं मांस भक्षण नहि करैत अछि ओ मृत्युक बाद एकैस बेर पशु योनि मे जन्म लैत अछि।
टिप्पणी: एहने व्यक्ति केँ पितरक श्राद्ध मांस सँ करबाक चाही जे स्वयं मांस खाएत हो। ओकरे ऊपर उपर्युक्त नियम लागू होएत अछि। जे शाकाहारी अछि ओकरा पितर केँ मांस अर्पण करबाक आवश्यकता नहि छैक।
असंस्कृतान्पशुन्मन्त्रैर्नाद्याद्विप्रः कदाचन।
मन्त्रैस्तु संस्कृतानद्याच्छाश्वतं विधिमास्थितः॥३६॥
मंत्र द्वारा पशु केर मांसकेँ संस्कारित (शुद्ध) केने बिना ब्राह्मण केँ मांसाहार नहि करबाक चाही। केवल वेद केर सदा-सदा सँ चलि आबि रहल विधि अनुसार पशु आदिक मांस केँ पवित्र कयकेँ मात्र ओकरा खेबाक चाही।
कुर्याद् घृतपशुं सङ्गे कुर्यात्पिष्टपशुं तथा।
न त्वेव तु वृथा हन्तुं पशुमिच्छेत्कदाचन॥३७॥
यज्ञ मे देवता सब केँ अर्पित करबाक उद्देश्यक अतिरिक्त केवल स्वार्थक लेल पशुक वध नहि करबाक चाही। मांस खेबाक इच्छा केर पूर्ति घी तथा आँटा सँ बनयवला कोनो स्वादिष्ट खाद्य पदार्थ सँ कय लेबाक चाही।
यावन्ति पशुरोमाणि तावत्कृत्वोह मारणम्।
वृथापशुघ्नः प्राप्नोति प्रेत्य जन्मनिजन्मनि॥३८॥
देवता सबहक पूजनक उद्देश्यक अतिरिक्त बेकार मे पशुक वध करयवलाक शरीर मे जतेक रोमकूप होएछ ओतबे जन्म धरि ओकरा ओहि पशु द्वारा मारल जाएछ।
यज्ञार्थं पशवः स्रष्टाः स्वयमेव स्वयम्भुवा।
यज्ञोऽस्य भूत्यै सर्वस्य तस्माद्यज्ञे वधोऽवधः॥३९॥
यज्ञ केर सिद्धिक उद्देश्य सँ मात्र ब्रह्माजी पशु आदिक रचना केलनि अछि। अतः जे पशु वध यज्ञक सिद्धि हेतु कैल जाएत अछि ओ वध नहि भेल।
ओषध्यः पशवो वृक्षास्तिर्यञ्चः पक्षिणास्तथा।
यज्ञार्थं निधनं प्राप्ताः प्राप्नुवन्त्युच्छ्रितीः पुनः॥४०॥
जे औषधि, पशु, गाछ, कूर्म आदि जीव तथा पक्षी यज्ञक सिद्धि-वृद्धिक लेल उपयोग मे आनल जायत या मारल जायत ओ अपने वधक बाद उत्तम गति केर अधिकार प्राप्त कय लैत अछि।
अत्रैव पशवोहिंस्या नान्यत्रेत्यब्रवीन्मनुः॥४१॥मनु महाराजक कहब छन्हि जे मधुपर्क, यज्ञ, श्राद्ध एवं देवपूजा, एहि चारू मे पशु आदिक वध करबाक विधान अछि, अन्य अवसर पर नहि।
एष्वर्थेषु पशून्हिसन्वेदतत्त्वार्थविद्द्विजः।
आत्मानं च पशुं चैव गमयत्युत्तमां गतिम्॥४२॥
वेदक मर्म केँ बुझनिहार ब्राह्मण मधुपर्क, श्राद्ध आदि मे पशुवध कयकेँ अपन तथा वध कैल गेल पशुक लेल उत्तम गति पेबाक मार्ग तैयार करैत छथि।
गृहे ग्रुरावरण्ये वा निवसन्नात्मवान्द्विजः।
नावेदविहितां हिंसामापद्यपि समाचरेत्॥४३॥
जितेन्द्रिय ब्राह्मण केँ ब्रह्मचर्य आश्रम, गृहस्थाश्रम या वानप्रस्थ आश्रम मे रहैत आपत्तिकेर समय मे सेहो एहेन हिंसा नहि करबाक चाही जे शास्त्र केर विरुद्ध हो।
या वेदविहिता हिंसा नियताऽस्मिंश्चराचरे।
अहिंसामेव तां विद्याद्वेदाद्धर्मो हि निर्बभौ॥४४॥
वेद टा एहि चर-अचर जगत मे धर्म-अधर्म केर निर्णायक थीक। अतः वेद मे जाहि हिंसाक निरूपण कैल गेल अछि ओकरा अहिंसा टा मानबाक-बुझबाक चाही।
योऽहिंसकानि भूतानि हिनस्त्यात्मसुखेच्छया।
स जीवंश्च मृतश्चैव नक्वचित्सुखमेधते॥४५॥
जे व्यक्ति एहेन जीव सबकेँ अपन सुखक लेल मारैत अछि आर जे हिंसक अछि और दोसरकेँ सताबैत अछि, ओ जीवन मे तथा मरलाक बाद सेहो कतहु सुखपूर्वक उन्नति नहि करत।
स सर्वस्य हितप्रेप्सुः सुखमत्यन्तमश्नुते॥४६॥ओ व्यक्ति जे दोसर प्राणी सबकेँ बान्हिकय नहीं रखैछ, ओकरा वध नहि करैछ तथा ओकरा कोनो पीड़ा नहि दैछ और सबहक हित केर कामना करैछ, वैह सदैव सुखी रहैत अछि।
यद्ध्यायति यत्कुरुते धृतिं बध्नाति यत्र च।
तद्वाप्नोत्यत्नेन यो हिनस्ति न किञ्चन॥४७॥
एहेन व्यक्ति जे केकरो पर हिंसा नहि करैछ, ओ जेकर चिन्तन करैछ, जे कर्म करैछ तथा जाहि मे ध्यान एकाग्र करैछ, ओ ओहि सब अभीष्ट केँ बिना विशेष प्रयत्न केने प्राप्त कय लैत अछि।
नाऽकृत्वा प्राणिनां हिंसां मांसमुत्पद्यते क्वचित्॥
न च प्राणिवधः स्वर्ग्यस्तस्मान्मांसं विवर्जयेत्॥४८॥
मांस केर प्राप्ति तखनहि संभव अछि जखन दोसर जीव केँ वध कैल जाय, लेकिन जीव हिंसा कएला स्वर्ग नहि भेटत। तांइ सुख आर स्वर्ग पेबाक कामना रखनिहार द्विज केँ मांस भक्षण त्यागि देबाक चाही।
समुत्पत्तिं च मांसस्य वधबन्धौ च देहिनाम्।
प्रसमीक्ष्य निवर्तेत सर्वमांसस्य भक्षणात्॥४९॥
मांसक उत्पत्ति और जीवक बन्धन तथा वध केँ बुझिकय, सब प्रकारक मांस भक्षण केँ छोड़ि देबाक चाही।
न भक्षयति यो मांसं विधिं हित्वा पिशाचवत्।
स लोके प्रियतां याति व्याधिभिश्च न पीड्यते॥५०॥
शास्त्रोक्त कैल जायवला जीव वध केर अतिरिक्त जे व्यक्ति जीवन मे पिशाच सब जेकाँ मांसाहार नहि करत ओ रोग सँ पीड़ित नहि होएछ तथा संसार मे यश तथा प्रियता केँ उपलब्धि करैत अछि।
हरिः ॐ! हरिः हरः!!


text:
पटना। 05 जनवरी। नवा बरख बिहारक क्रिकेट प्रेमी आओर खेलाड़ी सभक लेल बड़का खुशखबरी ल' क' आयल अछि। प्राप्त खबैर केर मुताबिक सुप्रीम कोर्ट भारतीय क्रिकेट कंट्रोल बोर्ड (बीसीसीआई) क' निर्देश देना अछि कि ओ बिहारक टीम क' अगला सीजन सँ रणजी आओर आन मैच खेलबाक इजाजत दिअ।
सुप्रीम कोर्टक मुख्य न्यायाधीश न्यायमूर्ति दीपक मिश्रा केर अध्यक्षता बला पीठ कहलक कि बिहार 70 के दशक सँ क्रिकेट खेल रहल अछि। संगहि कोर्ट इयो साफ केलक कि ई अंतरिम आदेश दाखिल याचिका पर नहि बल्कि क्रिकेटक लेल देल गेल अछि।
अपने क' बता दी कि 17 बरख पहिने बिहार आओर झारखंडक बंटवारा भेलाक बाद सँ बिहार मे क्रिकेट बंद अछि। बीसीसीआई झारखंड मे इंफ्रास्ट्रक्चर क' देखैत झारखंड क' खेलबाक इजजात देना छल मुदा बिहार पर रोक लगा देना छल।


text:
दोसरसमाचार
अमित
समस्तीपुर : बिहार क योजना आ विकास सह उद्योग मंत्री महेश्वर हाज़री घोषणा केलथि जे मात्र दस दिनक अवधि में रामेश्वर जूट मिल खुल जायत. ज्ञातव्य जे रामेश्वर जूट मिल कल्याणपुर सहित कम स कम दर्जन भैर प्रखंड वासी के लेल आजीविका के साधन छल. आ इ दुखद अछि जे पछिला दू बरिख स 15000 स बेशी लोक के जीविका के साधन इ संस्थान आई बंद अछि जाहि कारण सा अहि क्षेत्र के लोक पलायन के लेल विवश छथि. उपरोक्त सब बात के ध्यान में रखैत मिल के संचालक श्री प्रतीक चौररिया सा बात कैल गेल आ मिल के तत्काल चालू करबा मे होई वाला व्याधि के दूर करबाक आश्वासन देल गेल.
शनि दिन मिल परिसर में मिल प्रशासन के तरफ सा त्रिलोकी नाथ सिंह के उपस्थिति में मंत्री जी 10 दिनक अन्तराल में मिल के पुनः चालू करबाक घोषणा केलथि. श्री सिंह से हो पांच दिन में मिल के साफ सफाई के आश्वासन देलथि. आ मिल के बिजली समस्या आओर अन्य छोट मोट समस्या के 1 सप्ताह के भीतर निदान के लेल विचार से हो कैल गेल. मंत्री जी मिल प्रबंधन के हर प्रकार के समस्या के दूर करबाक भरोसा से हो देलैथ. संगहि मंत्री जी जिला उद्योग केंद्र द्वारा चलाओल गेल योजना और अपेक्षित लाभ के विवरण देलैथ आ जिला उद्यमी सब के अहि योजना में शामिल भा क लाभान्वित होएबाक लेल आमंत्रित केलैथ.
मंत्री जी कहला कि एखन तक कुल 107 आवेदक के बैंक के माध्यम स ऋण प्रेषित कैल जा चुकल अछि. मुख्यमंत्री अनुसूचित जाति जनजाति आ अति पिछड़ा वर्ग के उद्यमी योजना के तहत अनुसूचित जाति आ जनजाति के 42 उद्यमी के प्रथम किस्त के रूप में ढाई लाख रुपैया, 36 उद्यमी के द्वितीय किस्त ढाई लाख रुपया आ तृतीय किस्त 5 लाख आ चारि उद्यमी के तृतीय किस्त 10 लाख उपलब्ध करा देल गेल अछि. संगहि अति पिछड़ा योजना हेतु 56 उद्योग के चयन के बात से हो बताएल गेल. बृहत उद्योग के लेल राज्य औद्योगिक नीति के जानकारी दैत अहि नीति सा लाभ उठेबाक लेल उद्यमी सब के आग्रह केलैथ.
Tags: Biharsamastipur


text:
मैथिली पोथी समीक्षा
– लाल देव कामत
श्री नन्दविलास राय कृत् अप्पन बीतल
आईएसबीएन प्राप्त एहि मैथिली साहित्य पोथी’क पल्लवी प्रकाशन, निर्मली केर विषय-सूचीमे पाठक्रम ३केँ १पर रखबाक, आ क्र. १केँ २ पर, क्र. २केँ ३पर देबाक चाही। संगहि क्र. ४केँ ५ पर आ ५केंँ ४ पर, क्र. ६केँ ७ पर एवं ७केँ क्र. ६ पर सजाओल गेल रहैत तँ समयकाल खंड अनियमित नहिं बुझाइत। ओना श्री रायजीक ई रचनावली आत्मकथा सन बुझाइछ, तेँ आरम्भिक क्रियाकलाप सँ अद्यतन दिश बढैक शीर्षक लगावल रहैत तँ पाठकके फरीछसन बुझाइत। भविष्य मेँ अपन आत्मकथा वा वायोग्राफी लिखथि नन्द विलास जी तँ एहि पोथी सँ पूर्वक इतिहास आ पोथीक बादक निजी जिनगी कोना बीत रहल छन्हि, से डायरी लिखैत जाथु तँ ठोसगर गाँधीजी सन सत्य केर प्रयोग बनि जायत।
अबैत छी निहितार्थ विषय पर। मनुखपन शीर्षक पाठमे अपना माथक चोटके दुखेनाइ कोना छुटय, ताही लेल सरकारी दरिभंगा वाह्य अस्पतालक डाक्टर केँ तकलीफ देखबैछ। मेटरोला सँ सीटी स्केन ९५० द’ क’ ओतह करबैछ। रिपोर्ट लेमय स्वास्थकर्मी मंगलदिन आबय कहैत छैक। होलीक बाद बुध दिन एन एच ५७ नरहियामे बस पकैड़ दिल्ली मोड़ जाय चाहैत छथि। पुर्णिया बला बसमे सीट एकोटा नँय रहने फुलपरास धरि ठाढ भ’ यात्रा करय पड़ैत छन्हि। कोनू व्यक्ति भलमानुष देखेबाक सहानुभूति सँ परहेजे रहि, एतेधरि जे जिन्सपेंट आ टीसर्ट बला यात्री तँ हिनके मथटनकी केँ बेपरबाह भ’ डाँटितो छैक। कोविड काल रहलो सँ सोशल डिस्टेंस कोय नहिँ बनेने रहैक। क्लिनीक डाक्टर नहिँ भेटैत छैक तँ जनतब पाबि सर्जरी विभाग मेँ जतय डा० पी एन मिश्राक ड्युटी पँचमंजीला कोठाक चारिम फ्लोर पर गेलाह। एकटा पोता उमेरक छौड़ा सेहो डाक्टर साहेब केँ अपना मायके माथक सीटी स्कैन देखाकय औषधि लिखेबाक छलैक, तकरा सँ रायजी केँ गपसप होइ छन्हि। डाक्टर केँ आबयमे एखनो बहुत देरी रहैक, ता चाह-पानि पिबय ओहि नवजुबक केर आग्रह पर दूरक होटलधरि जाइ छथि। ओहि बौआक बाबा सम्बोधन सँ आ मानवीय व्यवहार सँ अप्रतिम सोचिते रहैत जाइकाल टेम्पुपर बच्चाक जेबीमे सयटाकिया दैत अपने पोतासन आत्मसुख के अनुभूति जीवन में पहिलबेर पाबैत छथि। दादा दिश सँ मिठाई खयबाक नामोपर टका जेबी सँ वापस देबाक धृष्टताके तत्क्षण रोकहि पड़लैक। से मनुखपन स्पष्ट झलकैत छैक एहि पाठके सार्थकता बुझयमे सहजे पाठकके आबि जाइछ। दोसर पाठ छैक – भोज; अद्यतन समय धरि भूतपूर्व विधायक श्री देवनाथ यादव जीक राजनीतिक कार्यकर्ता बनले छथि श्री रायजी। नेताजी क’ पत्नी सेहो दू बेर ल’ के फुलपरास क्षेत्रक जद(यू) सँ विधायिका रहलथिन। एहि विधानसभा केर घोघरडीहा प्रखंड सभ पंचायतमे दू-दू सदस्य मोटरसाइकिल सँ यात्रा करैत छथि, हिनका संगे बैकचालक दलक अध्यक्ष धर्मेन्द्र कुमार पिरोजगढ जाइछ। ओतय पार्टी आ मुख्यमंत्री प्रति जनताक रुझान विषय में जनतव आगू बढैछ तँ स्थानीय कार्यकर्ता दिनेश कुमार रामदेव सँ भेंट होइत छन्हि। महादलित परिवारक श्राधीभोज खायले हुनका दूनुगोटे क’ आग्रह करैत छैन। नहियो चाहैत जीवनमे पहिलबेर एहन अछुतक भोज खाय छथि। भोजनक विन्यास केर चर्चाधरि प्रशंसा रूपेँ करय पड़ैत छन्हि। घोघरडीहा नगर पंचायतमे किछु स्पष्टवादी जनता नीतीश कुमार जीक पक्षमे तँ किछलोक विपक्षमे देखाय पड़ैत छैक। एक बात जे भोजन करते सँ छँटय चाहैक लाल बंजारा कयलनि, परंच से रायजी नँय सुतरैत देख वैष्णव भोजनमे सोन्हिएबाक मुकरती सँ धर्वेन्द्र जीक बाल्य बबाजीपनक असरा लैवय ले भावना व्यक्त करैत य, मुदा अपना केँ साकठ कहि आ रही सँ नाकबोन भी जेबाक कथन सुनि हिनक बुधियारी साँच चेन्हासी पर नै बैसैत छैक।
मेंबर कथा कोरोनाक जाँच मेँ अबैत छी। मानव छठम महामारीक रूपमे कोविड-१९ अएला सँ समुदाय आक्रान्त रहैक।किनका कान की पोजीटिव रिपोर्ट आबि जेतैक से सब सर्दी उकासी आ माथदुखी ज्वर अधिक साधारणों रोगीक मन सशंकित रहैक। देखिकय पहिचानक लोक सँ कन्निकाटि लैक। से राय जीके मोबाईल ठीक कराबय जेबाक एहि लाकडानमे महाक मोशकील बुझाइछ। शादी विवाह आ अंतिम संस्कार मेँ धरि २० गोटामात्र भाग लेबाक बिहार सरकार क’ आदेशक पालन सबके करय पड़ैक। बोखारमे १५ दिन भेलासन्ता नीक डागदर सँ इलाजक सभ सलाह दैत छन्हि, से टायफाईड रोग रहैक। सीटी स्कैन करैलापर माथक चोट सँ कोनू नशमे शोणित जमि गेलाक कारणेँ बेसी दिनधरि दबाई खाय पड़लनि। साँस लेबामे दिक्कत सेहो उत्पन्न भेलापर निर्मली जाँच कराबय गेलापर निगेटीव करोना रिपोर्ट अबैत देरी दरिभंगा लहेरियासराय ईलाज कराबय गेलाह।
हमर साहित्यिक यात्रा “शीर्षक”मेँ १९७४ई०मे नरहिया सँ प्रवेशिकोत्तीर्ण भेलासन्ता निर्मलीक कालेजमे तेसर बैचक अन्तरस्नातक विज्ञान संकायमे रायजी नामांकन लेलनि। सखुआ भपटियाही गांव सँ क्लास करयमे अबैत जाइत, फेर भाड़ा पर एक कोठरी लैत नियमित अध्ययन करैत रहैत छथि। फेर ओही कौलेजक पुस्तकालय अध्यक्ष श्री रामजी प्रसाद मंडलजी ओहिठाम रहैत हुनको बाल-बच्चा सबके पढाबैत आ अपनो पढथि। श्रीमंडलजी पहिले व्याख्याता सेहो निर्मली महाविद्यालय मेँ हिन्दी विभागमे केने रहथि, से हुनका लग कतेको विद्वानक पोथी सुलभ भेलै; पढय लेल उपलव्ध रहनि। सन् १९७५मेँ इन्दिरा गांधी पर हिन्दी मेँ पहिलबेर कविता रैच नरहैया (लौकही) क’ राजनीतिक मंच पर, जाहिमे कांग्रेस पार्टी केर नेतागण एम एल ए, एमपी आर जिला परिषद अध्यक्ष स्व० हीतनारायण झा रहथिन, हुनकर सभक बीच काव्यपाठ कयला सँ आत्मबल बढैत जाइन। १९७८मेँ एकटा कवि सम्मेलन मेँ श्रोता रूपे निर्मलीक तेरापंथ भवन में जतय उपकुलपति डा० रमाकांत पाठक रहथि, सबके बीच नीक लगलैन। अम्बेडकर जयन्तीमे गीतकार स्व. जय प्रकाश मंडल हमरा मझौरा बजेने रहथि, ओतय डा० उमेश मंडल जी सँ भेंटवार्ता में मैथिली साहित्य प्रति बेशीरास समर्थक गप्प भेल रहैन।
८३म् कथा गोष्ठी भपटियाही मेँ दि० ३०-८-२०१४, पोथीक दू हिस पन्नामे ६टा अध्याय आ एक हिस्सामे एक इयह पाठ पृष्ठ सं० ४०सँ ७७ धरि दीर्घ वृतांत छैक। ओना सम्पूर्ण पोथीक पृष्ट सं० १०७ छैक। चौरचन पाबनिक प्रयाण दूध दहीक तँ अभावे आ तरकारी क’ मंहगी सेहो छैक। तैयो आयोजन में भोजन पानि, साउण्ड बाजा आ टेन्ट सँ जाजिम, तोशक-तकियाक ओरियाउन सुविधेमे भ’ जाइछ। सहयोगी सभक आर्थिक मदैत सँ काज सम्पन्न केर बादो हजार टका बचत भ’रहला सँ मोन हलुकसन भेलैनि। गोष्ठीक भार देलापर बडवेसी भारी आ अबूह बुझायत रहय। तैयारी लेल नीक परामर्श आ विचारक कारणे सफल होइछ। धरि गामक लोक विद्वान गोष्ठी सँ नीक भजनी टीम के बूझैत, चर्चा करैत पबैत छैक। जहनकि ओतय १० गोट पोथीक लोकार्पण, बहुतों लेखकक कथापाठ आ ताहिपर समालोचकक विश्लेषण रातिभरि चलैत रहलैक । कोनू श्रोता समीक्षा मुहेँपर कय सकैत छैक, तेहना स्थिति मेँ कथाकार अपन कमी सुधारिए सकता से फरिच्छाओल बुझाइछ। एहि रचनावलीक केन्द्रीय पाठकेँ पाठक रोचकताक सँग वर्णन चलचित्र सन आयोजनक वर्णन बुझि सकैत अछि। एहेन दबाव बला काज रहितो रायजी अपन स्वरचित सुआगत गीत प्रस्तुते नहिँ कयलनि जे पाँचम सत्रमे कथा “दिव्या” केर पाठ सेहो कयलथि। जाहि समीक्षामे भाग देलनि क्रमश: कमलेश झा, दुर्गानन्द मंडल, रामकुमार मंडल, फागुलाल साह आ रामदेव मंडल।
“जहल यात्रा” पाठ मेँ नन्दविलासजी लिखैत छथि हम १९७८ई० मेँ दिसम्बर मास निर्मली कालेज करय आयल रही।१५ दिनपूर्व कनिया द्विरागमन भी आयले रहथिन। गणितक छात्रक साते बजे सँ वर्ग चलैत रहैक। दोसर घंटी भौतिकी विषय रहैक। ओहि असैरमे मो० बदरूद्दीन सँ सुनैत यह जे “तेरा नेता श्रीमती इन्दिरा गांधी को तो गिरफ्तार कर कर रहे जेल भेज दिया है मुरारजी देशाई।” एहि आशय केर खबेर ओही दिनक अखबारमे देखतहि बेहोश भ’ घुमि डेरा पर आबि जाइछ। चाची जीसँ कहैत जे हम जेल विदा भ’ रहल छी। पीसाक डेरा आबि अपन लांगल बाकस फोलि पेटीसँ ४०गो टाका बहार करैत माथक सीटों घरी राखि युवा कांग्रेस केर प्रखंड कार्यालय तुमि ओतय अध्यक्ष स्व० कृष्णावतार शर्मा, स्व० विन्देश्वर प्रसाद सिंह, राजन कामत, जागेश्वर दास, स्व० कमल शेखर आ दिनेश चन्द्र झा सहित निर्मलीक बीडीओ लग जे स्व. जीबछ यादव मकान तक गिरफ्तारी देमय आइलैक।
निर्मली कौलेजमे बीएस्सी क’ पढ़ाई “शीर्षक” मेँ कहल गेल छैक, १०अगस्त १९६४केँ जे संस्था निर्मली महाविद्यालय निर्मली (सहरसा) खुजल रहय से दि० ४-६-२०१२ केँ संशोधित नामकरण “हरिप्रसाद साह महाविद्यालय निर्मली (सुपौल) बनि गेल अछि। जाहिठाम शिक्षा ग्रहण करय आईएस्सीक छात्र ननन्दविलास रायजी १९७६मेँ परीक्षा अनुत्तीर्ण रहथि। हुनका दोसर बेर १९७७केर नवम्वर मासमे परीक्षा पास हेबाक समाज पितियौत भाय स्व० सूरज नारायण राय ‘सुमन’ सँ अपना अंगनामे भेटैत छन्हि, से खुशीक पाराबार नै रहै छनि। ओ चाह पीयैतकाल निर्मली बजारमे २-३ चटियामेँ कयल गेल वार्ता सँ परीक्षाफलक संक्षिप्त प्रसंग सुनने रहैक। कालेजोक अधूरा पढ़ाई के पुरा करयमे सर अपन दुर्गापूजाक छुट्टीमेँ अतिरिक्त पढौनी करैत आज्ञा सँ विद्यार्थी धरि बेँच पर ठाढ भ जाय। गोविन्द बाबू आ जीतेन्द्र बाबू केँ पैर छूबि गोरलगैत छैक तँ एक गोटे बाजलैनि जाउ दोसर सर बजलखिन जाकर मिठाई खाओ। से आखरि पंक्तिमे सद्यः प्रकाशित हिनक पोथीमे स्पष्ट नँय देखायल।


text:
कुमुद सिंह
लोकसभा चुनाव मे भाजपानीत राजग गठबंधन कए अभूतपूर्व सफलत भेटल अछि। 1977 आ 1985 क चुनाव क बाद तेसर बेर एहन परिणाम बिहार मे देखबा लेल भेटल। निश्चित रूप स प्रधानमंत्री नरेंद्र मोदी देश में अजय नेताक रूप मे ओहिना स्थापित भेलाह अछि जेना अपन कालखंड मे नेहरू छलाह। 2014 मे मोदीक जीत बहुत हद तक कांग्रेस आ मनमोहनक हारि छल, मुदा 2019 निश्चित रूप स मोदी क जीत छी आ मोदी क एहि सफलता मे हुनकर पार्टी आ सहयोगीक भूमिका सेहो उल्लेखनीय अछि। बिहार मे जखन महागठबंधन बनल छल त काफी जोर शोर स जातीय समीकरण क ढोल पीटल गेल छल। मुदा कागज पर कैल गेल सबटा सियासी समीकरण धरातल पर जमींदोज भ गेल। मोदी क सबका साथ-सबका विकास क नीति आ सीएम नीतीशक सात निश्चय मे विरोधी दल क जातीय गणित फेल भ गेल। दरभंगा प्रमंडलक तीन मे स तीन, कोसी क दो मे स दो, सीमांचल क चार मे स तीन, अंग क्षेत्र क तीन मे स तीन, चम्पारण क चार मे स चार, तिरहुत क चार मे स चार सीट पर एनडीए विजय भेल अछि।
एहिना मगध क औरंगाबाद, गया, नवादा, पटना साहिब, नालंदा, पाटलिपुत्र मे सेहो एनडीए जीत चुकल अछि। जहानबाद सारण, महाराजगंज, गोपालगंज, आ सीवान पर एनडीए जीतल अछि।
बिहारक परिपेक्ष मे इ परिणाम बहुत किछु कहैत अछि। नीतीश कुमार क लोकप्रियता क एकबेर फेर स परीक्षा भेल। 17टा सीट मे स 16टा सीट जदयू जीत चुकल अछि। एक बेर फेर साबित भेल जे नीतीश जाहि समूह मे रहताह ओकर सफलता अपूर्व होएत। विधानसभा चुनाव मे लालू क करिश्मा केतबा छल से एहि परिणाम स देखार भ रहल अछि। निश्चित रूप स 2015 क चुनाव मे जीत का श्रेय नीतीश कुमारक काज आ छवि रहल छल। नीतीश कुमार कए बिहार मे कमजोर हेबाक सबटा आशंका निर्मूल साबित भेल।
जहां धरि लोकसभा चुनाव परिणाम मे महागठबंधन क सवाल अछि त आकर महा हारि क पाछु कईटा कारण रहल। नैना नेतृत्व, सीटक गलत वितरण आ निजी स्वार्थ आ अहं क संग-संग कांग्रेस क ताकत कए अस्वीकार करब राजद कए महग पडि गेल। राजद कए एहि बेर शून्य सीट स संतोष करै पडल। हम, रालोसपा आ वीअइपी संन पार्टी कए सेहो खाता नहि खुलल। केवल ओहि कांग्रेस कए 1 सीट पर जीत भेटल जाहि कांग्रेस कए राजद बिहार मे मुकेश सहनीक वीआपी पार्टी स कम जनाधार वाला दल बतेने छल। राजद अपना कए सबस बेसी जनाधार वाला दल बता महागठबंधन क मुखिया बनल छल, मुदा परिणाम इ रहल जे पार्टी कए एहन हारि एखन धरिक इतिहास मे नहि भेटल छल। लालू प्रसाद क बेटी मीसा भारती तक चुनाव हारि गेलीह।
लोकसभा चुनाव तेजस्वी यादव क नेतृत्व मे लडल गेल छल मुदा हुनकर जिंदगी क पहिल लड़ाई में ओ असफल रहलाह। गठबंधन कए भेटल हारिक बाद ओ मौन छथि मुदा हुनका एखन बहुत सवालक जबाव देबाक अछि। जाहि कांग्रेस कए ओ मुकेश सहनी स कम जनाधार बना कईटा सीट देबा स मना क देने छलाह ओहि सीट पर महागअबंधन क हारि हुनक राजनीतिक क्षमता कए देखार करैत अछि। आजुक तारीख मे अगर कानो विपक्षी दल बिहार में भाजपा कए हरेबाक क्षमता देखेलक अछि त ओ कांग्रेस अछि। तेजस्वी यादव मौन साधि रखने छथि। राजद कार्यालय मे सन्नाटा अछि, मुदा अगर कोनो विपक्षी दलक कार्यालय मे जीतल उम्मीदवारक बाट ताकल जा रहल अछि त ओ राजद, हम, रालोसपा या वीआइपी नहि बल्कि वो कांग्रेस कार्यालय अछि। निश्चित रूप स कांग्रेस संगठन मे एहि जीत स उत्साहक संचार होएत। निश्चित रूप स कांग्रेस अपन नेतृत्व आ जनाधार कए मजबूत करत आ जेना लोकसभा चुनाव मे राजद आ अन्य दल ओकरा जनाधारहीन बता कम हिस्सेदारी देलथि तेना आब विधानसभा मे कांग्रेस कए कम हिस्सेदारी शायद नहि द पौताह। सवाल गठबंधन क नेतृत्व पर सेहो कांग्रेस उठा सकैत अछि। ताहि लेल भाजपानीत राजग कए त एहि अपूर्व जीत पर बधाई, मुदा आजुक हीरो त कांग्रेस अछि बिहार मे…


text:
डिजिटल प्रकाशन
एक नगरमे एक राजा रहथि, हुनक यश दूर-दूर धरि पसरल छलनि। से सूनि कए आन-आन नगरसँ लोक सभ आबि ओतए बसए लागल। राजाक आमदनी बढ़ल गेलनि। ओ पहिनेसँ आर बेसी भोग-विलासमे लागि गेलाह। नवघरिया सभक द्वारा अपन-अपन नगरसँ आनल वस्तुजात सभक उपभोग बढैत गेलनि। पछिमाहा दारू आ दछिनाहा बुलकीवाली सभक चसक लागि गेलनि। आब ओ की तँ शिकार खेलाथि, नहि तँ अन्नरक कोठामे जमल-रमल रहथि। राज-काजक सभटा भार देवानजी पर छलनि। ओ बड़ बुधियार रहथि आ मुँहगर लोकसभ सुखी सम्पन्न छल तें नीक जकाँ दिन बितल जाइत रहनि।
मुदा, एक बेर राजमे रौदी भेल। इनार पोखरि सभ सुखा गेलै। पुक्खो रुक्खे चल गेलै; लोक अन्न पानि बेतरेक मरए लागल। राजाकें चाँकि भेलनि। एहि आफदमे लोकक रक्षा लेल पोखरि खुनबए लागलाह। राजाक बखारी खुजल। तिनसाला बासमती चाउर, जन कें बोनि भेटए लगलैक। अन्न तँ भेटलै मुदा पानि लेल लोक बेलल्ले रहल। दू चारि रजकूप टा टेक धएने छलैक। बाँकी सभमे चट्टा पड़ि गेल रहैक। माल-जाल सभ किछु दिन पोखरिक घोर मठार पानि पीलक मुदा बादमे ओहो सुखाए गेलै। चमरखल्ली गन्हाए लागल।
लोक सभकें आस लागल रहै जे पोखरि खुनाएत तँ पानिक सोह फुटतैक। मुदा से नहि भए रहल छलैक। सोह तँ दूर, गिलगर माँटियो नै अभरि रहल छलैक। राजा सभ दिन साँझके अपनहि जा कए देखथि आ निरास भए घूरि जाथि। लोक सभ बाजए लागल जे कमला माइक कोनो अनठ भेलनि तें रूसि रहलीह।
राजाक आढ़ति भेल। सभठाम कमला माइक पूजा हुअए लागल। पाठी कबुला कएल गेल। आन-आन नगर सँ भाँति-भाँतिक धामि सभ बजाओल गेलाह। केओ धानक जुट्टी, तँ केओ डाला भरि पान आ डाला भरि मखान चढओलनि, मुदा कोनो फल नहि। एक गोटे कहलनि जे कमला माइक सुखाएल धारमे सोनाक माछ गाड़ल जाए।’ ई सुनितहि रानी झट दए अपन खोपासँ माछ निकालि धामिक आगाँ राखि देलनि। एहि टोनापर सभक विश्वास रहैक। जन सभ रातिमे सपना देखए लागल जे कोदारिक छओ लगितहि पानिक तेहन बमकोला छुटलै जे सभ कोदारि छोड़ि-छाड़ि भागि रहल अछि, जेना धरती फाटि गेल होइक। लोकक भरोस बढ़ल गेलै। दिन बेरागन देखि कए नगरक पुबरिया धारमे एक हाथ गँहीर, एक हाथ नाम आ एक हाथ चाकर खाधि खूनल गेल। ओहिमे राजा अपनहि हाथें माछ गाडलनि। दोसर दिन जन सभ दुन्ना जोश सँ माँटि कोड़ए लागल, मुदा सभ व्यर्थ। पोखरि एक बाँस गँहीर भए गेल रहैक, तैयो माटि ठक-ठक करै। राजा बड़ चिन्तित भेलाह। रातुक निन्न बिलाए गेलनि। कने काल लेल आँखि लागियो जाइन तँ तेहन ने’ सपना देखए लागथि जे चेहा कए उठि जाथि।
एही हालमे एक राति राजा सपनामे सुनलनि जे केओ स्त्री हिचुकि-हिचुकि कए कानि रहल अछि। राजा चेहा कए उठलाह। सपना सत्त बुझएलनि। भेलनि जे रानी कनैत छथि। मुदा नहि, रानी सूतलि रहथि। तखनि राजाकें छगुन्ता लगलनि। एक बेर इच्छा भेलनि जे रानीकें उठाए दियनि, मुदा फेर सोचलनि जे इहो तँ कइएक राति सँ जगरने कए रहल छथि, तें जँ निन्न भेल छनि तँ थोड़ेक काल सुतए दैत छियनि। राजा उठलाह। चारूकात अकानलनि। कानब बंद भए गेल रहैक। जखनि कोनो भाँज नहि लगलनि तँ फेर सूति रहलाह। थोड़ेक कालमे फेर कानब सुनलनि। एहिना, जहाँ ने राजाकें आँखि लागनि कि कानब सुनथि। उठि कए बैसथि की ओ आवाज बिला जाइ। राजा चिन्तित भेलाह। भिनसरे धामि सभकें बजाए कहलथिन। ओ लोकनि टोना-टापरमे लागि गेलाह। कते कँटैल, बङौर आ मरिचाइ आगिमे झोंकल गेल, तकर ठेकान नहि। मुदा सभ व्यर्थ।
एहिना कतोक दिन बीति गेल। एक राति राजाकें बुझएलनि जे हुनकर पलङरी लग एकटा स्त्री ठाढ़ि अछि। ओकर एक हाथमे धानक जुट्टी छैक आ दोसरमे भेटक फूल। लाल रङक पटोर पहिरने अछि आ गरदनिमे मखानक फोंकाक माला लटकल छैक। ओएह हिचुकि हिचुकि कानि रहल अछि।
राजा पुछलखिन- “अहाँ के छी? किए कनै छी।”
ओ बजलीह- “बाउ! हम अहाँक गोसाउनि थिकहुँ। हमर सखी कमला तमसाए पताल लोक चल गेल छथि। हमरा एसकर मोन नै लगैए तें कोंढ फाटि जाइ-ए।”
राजा दुनू हाथ जोड़ि हुनका प्रणाम कएल आ पुछल- “हे माय, कमला माइ किए तमसाएल छथि?”
“अहींक किरदानी सँ’- बजलीह गोसाउनि।
“हमरासँ कोन अपराध भेलनि, हे माय!” राजा अकचकाइन पुछलथिन।
एहि पर गोसाउनि तमसाए कहल- “सभटा हमरहि मुँहे सुनब? जाउ धारक कछेरमे सिमरक गाछक तर निशाभाग रातिमे एक गोटे भेटत ओ एड़ी सँ टिकासन धरि बुझाए देत”। ई कहि गोसाउनि जाए लगलीह। राजा हुनक पयर पकड़बा लेल धड़फड़एलाह कि निम्न टूटि गेलनि।
राजा उठि कए बैसि गेलाह। सपनाक सभटा गप्प मोनमे घुरिआए लगलनि। रातुक एगारह बाजल रहैक। ओही राति सपना परतएबा लेल तरुआरि कसि लेलनि। तौनीसँ अपन सौंसे देह झाँपि साधारण लोकक बाना बनाए लेलनि। अनका केकरो नहि संग कए एसकरे कमलाक कछेर दिस विदा भेलाह। हवेलीक पछबारी कात छहरदेबारी टूटल रहैक। ओही देने चोर जकाँ हाता सँ बाहर भए गेलाह।
बाहर सौसे भकोभन्न रहैक। ककरो चाल-भजार नहि पाबि निश्चिन्त भए धारक कछेर पहुँचलाह। ओतए एकटा सिमरक गाछ छल। लोक कहल करए जे जहिया कमला माइ एतए बहए लगलीह, ओही दिन सँ ई गाछ अछि। ओकर जड़ि ततेक मोट भए गेल रहय जे चारि गोटे जँ हथ्थाजोडी कए पँजियाबए, तखनि पओतैक। राजा सिमरक गाछ अंदाजि कए ओतए जएबाक बाट धएलनि। अन्हारमे देखलखिन नहि, ओतए अमती काँटक एकटा झाँङरमे ओझराए गेलाह। तौनी एक दिससँ छोड़ाबथि तँ दोसर काँटमे बझि जाइन। एही प्रयासमे लागल रहथि कि तावत कोनो पैघ चिड़ै पाँखि फड़फड़ओलक आ बुझएलनि जेना सिम्मरक गाछपर सँ केओ अथाह पानिमे छप्पसँ कूदल होअए। धार सुखाएल छलै से हिनका बुझले छलनि तें आदंकसँ सर्द भए गेलाह। एम्हर काँट छुटबे नै कएलनि। गिदरक झुंड सेहो फकसियारी काटए लागल। अंतमे राजा ओहि तौनीकें काँटेपर छोडि अपने मुक्त भए गेलाह। ओ सिमरक गाछ लगीचेमे रहैक तें घेंघिआइते जकाँ सोर कएलनि- “सिमरक गाछ तर केओ छह हओ।” राजाक ई कहितहि एकटा बाझ हिनका दिस झपटल, मुदा माथक ठीक उपर देने दोसर दिस चल गेल। राजा तिलमिलाए गोलाह। पयर थरथराए लगलनि। एतबामे सिमरक गाछ परसँ केओ ठहक्का मारलक आ गरजए लागल- “आबि गेलह तों। आबहि पड़लौक ने।”


text:
मॉडल स्टेशन पूर्णिया
रेलमंत्री लालू प्रसाद यादव आई पूर्णिया के रेलवे जंक्शन भवनक उद्घाटन कएलाह...स्टेशन पर कइटा सुविधाक उद्घाटन कएल गेल...जंक्शन के पैदल ऊपरि पुलक शिलान्यास... रेलभवन सर्क्युलेटिंग एरिया आओर अनारक्षित रेलवे टिकट प्रणालीक उद्घाटन भेल...एहि मौका पर स्टेशन पर भारी भीड़ उमड़ल ...स्थानीय विधायक, सांसद छेहो छलाह... समारोह के ल क खूब रंगरोगन कएल गेल छल...साफ सफाई पर सेहो ध्यान देल गेल छल...स्टेशन के तं रूपे बदलि गेल देल छल...लगते नहिं छल जे ई पूर्णिया के स्टेशन छै...अपन भाषण में लालू यादव कहलथिन्ह जे ई बात के ध्यान रखल जाइत जे किसान भाई के रेल सं सुविधा मिलय...पूर्णिया आओर धमदाहा के किसान सभ के बाजार मुहैया करावय लेल रेल सुविधा देल जायत...रेल मंत्री ईहो कहलथिन्ह जे आमान परिवर्तनक काज समय पर पूरा कए लेल जायत...लालू यादव रिमोट सं बनमनखी में कम्प्यूटरीकृत आरक्षण प्रणाली शुरू कअलाह।
पूर्णिया के मॉडल स्टेशन बनवा सं इलाका के लोक सभ बड़ खुश छथि.